title: Zach Johnson

text: Zachary Harris "Zach" Johnson (s. 24. helmikuuta 1976 Iowa City, Iowa) on yhdysvaltalainen ammattilaisgolfaaja. Johnson aloitti ammattilaisuransa vuonna 1998 ja on vuodesta 2004 ollut mukana myös PGA Tourilla. Heinäkuussa 2015 hän on maailmanrankingissa sijalla 12.


title: Zach Johnson

text: Johnson on saavuttanut kaksi major-turnausten voittoa, vuonna 2007 The Masters Tournamentistä ja vuonna 2015 Britannian avoimista. PGA Championshipissä Johnson on ollut parhaimmillaan kolmas vuonna 2010 ja Yhdysvaltain avoimissa 30:s vuonna 2011. Yhteensä Johnson on saavuttanut ammattilaisurallaan 28 voittoa. Hän on myös kuulunut useasti Yhdysvaltain Ryder Cup -joukkueeseen.


title: Zach Johnson

text: Johnson on perustanut nimeään kantavan säätiön, joka auttaa lapsia ja heidän vanhempiaan Iowan Cedar Rapidsissa.


title: Séan Garnier

text: Arnaud "Séan" Garnier (s. 18. kesäkuuta 1984 Sens) on ranskalainen freestylejalkapalloilija. Garnier on yksi maailman tunnetuimpia freestylejalkapalloilijoita. Hänellä on sponsorisopimus Red Bullin kanssa.


title: Séan Garnier

text: Séan pelasi nuorempana jalkapalloa muun muassa Auxerressa ja Troyesissa, mutta hän joutui lopettamaan uransa vuonna 2004 kärsittyään useita loukkaantumisia. Séan opiskeli kuitenkin jalkapallokouluttajaksi ja kehitteli tyylin, jossa yhdistyvät jalkapallo ja breakdance. Vuonna 2008 hän voitti freestylejalkapallon maailmanmestaruuden Brasiliassa. Séan pelaa myös futsalia Ranskan liigan Kremlin Bicêtre Unitedissa, jossa hän on voittanut kertaalleen Ranskan cupin ja kaksi kertaa Ranskan liigan. Séan kuuluu myös englantilaiseen amatöörifutsalseuraan London United Futsal Clubiin, joka pelaa Englannin futsal-liigassa.


title: Séan Garnier

text: Séan sai myös oman hahmon EA Sportsin FIFA Street 4 -peliin. Hahmo kuuluu yhteen pelin freestylejalkapallojoukkueista.


title: Metyylimalonyylikoentsyymi-A

text: Metyylimalonyylikoentsyymi-A (CHNOPS) on koentsyymi-A:n ja metyylimalonihapon johdannaisiin kuuluva orgaaninen yhdiste. Yhdistettä esiintyy välituotteena useissa aineenvaihduntareiteissä esimerkiksi eräiden aminohappojen ja rasvahappojen aineenvaihdunnassa.


title: Metyylimalonyylikoentsyymi-A

text: Nisäkkäissä metyylimalonyylikoentsyymi-A:ta muodostuu parittomia määriä sisältävien rasvahappojen β-hapettumisen ja isoleusiinin, valiinin, treoniinin ja metioniinin aineenvaihdunnan seurauksena muodostuvasta propionyylikoentsyymi-A:sta ja tätä katalysoiva entsyymi on propionyylikoentsyymi-A-karboksylaasi. Tässä reaktiossa muodostuu metyylimalonyylikoentsyymi-A:n S- eli -isomeeria. Eräillä bakteereilla on myös toinen entsyymi metyylimalonyylikoentsyymi-A-transkarboksylaasi, joka katalysoi yhdisteen reversiibeliä muodostumista propionyylikoentsyymi-A:sta ja oksaloetikkahaposta.


title: Metyylimalonyylikoentsyymi-A

text: S-metyylimalonyylikoentsyymi-A:sta muodostuu R-metyylimalonyylikoentsyymi-A:ta eli -metyylimalonyylikoentsyymi-A:ta metyylimalonyylikoentsyymi-A-epimeraasin eli metyylimalonyylikoentsyymi-A-rasemaasin katalysoimana. Tämä yhdisteen isomeeri toisiintuu metyylimalonyylikoentsyymi-A-mutaasin eli metyylimalonyylikoentsyymi-A-isomeraasin vaikutuksesta sukkinyylikoentsyymi-A:ksi, joka voidaan edelleen hyödyntää solujen energiantuotantoon osana sitruunahappokiertoa. Mikäli elimistössä on metyylimalonyylikoentsyymi-A-mutaasin puutostila johtaa se niin kutsuttuun metyylimaloniasiduriaan, jossa elimistöön kertyy metyylimalonihappoa ja metyylimalonyylikoentsyymi-A:ta. Metyylimalonyylikoentsyymi-A on pyruvaattikarboksylaasin inhibiittori ja metyylimalonihappo estää sukkinaattidehydrogenaasin toimintaa. Tämä johtaa solujen energiantuotannon häiriöihin ja edelleen kehityshäiriöihin ja hoitamattomana jopa kuolemaan.


title: Metyylimalonyylikoentsyymi-A

text: Metyylimalonyylikoentsyymi-A osallistuu myös eräisiin katabolisiin aineenvaihduntareaktioihin kuten eräiden aminohappojen biosynteesiin, parittomia määriä hiiliä sisältävien rasvahappojen biosynteesiin ja 6-deoksieryhronolidi B:n ja muiden polyketidien kuten erytromysiinin ja telitromysiinin biosynteesiin (metyylimalonyylikoentsyymi-A sitoutuu asyylikantajaproteiinin ja fosfopanteteiinin muodostamaan kompleksiin). Lisäksi se on eräissä eliöissä osa hiilensidontaan osallistuvaa hydroksipropionaattireittiä, jossa glyoksyylihaposta ja propionyylikoentsyymi-A:sta muodostuu metyylimalonyylikoentsyymi-A:ta ja edelleen mesakonyyli-C-koentsyymi-A:ta (mesakonihapon johdannainen).


title: Emms

text: Emms on vuosina 1922–1923 valmistettu automerkki. Tehdas sijaitsi Englannin Coventryssa. Emms-autot olivat pieniä ja kevyitä, joissa oli noin 7 kilowatin (10 hevosvoiman) sivuventtiilimoottori, 3 vaihdetta ja ruuvivetopyörästö. Kaksipaikkaisen "Tourer"-mallin lisäksi Emms valmisti kevyitä urheilullisia avoautoja ja umpiautoja.


title: Emms

text: Cars: Cars Collection, Suuri Tietokirja Autoista, osa 12, 1987


title: Ford B-Max

text: Ford B-Max on Fordin vuosina 2012–2017 valmistama pieni tila-automalli, joka korvasi Ford Fusionin. Se perustuu samalle pohjalevylle kuin esimerkiksi Ford Fiesta- ja Transit Courier -mallit.


title: Ford B-Max

text: Vuoden 2012 Euro NCAP -kolaritestistä B-Max sai tulokseksi täydet viisi tähteä.


title: Ford B-Max

text: B-Max esiteltiin Geneven autonäyttelyssä keväällä 2012. Samanniminen konseptimalli oli esitelty vuotta aiemmin. Autossa ei ole lainkaan kiinteää B-pilaria etu- ja takaovien välissä. Takaistuimelle kuljetaan liukuovesta.


title: Barkas

text: Barkas on Itä-Saksassa vuosina 1961–1991 valmistettu pakettiauto. Tehdas sijaitsi Chemnitzissä, joka kommunistivallan aikaan oli uudelleen nimetty Karl-Marx-Stadtiksi. Barkasissa oli Wartburgin kaksitahtinen moottori, joka oli alitehoinen painavan pakettiauton kuljettamiseen: tehoa oli aluksi 31 kW (42 hv) ja myöhemmin 33 kW (45 hv).


title: Barkas

text: Itä-Saksassa Barkasia käytettiin tavaroiden ja ihmisten kuljettamiseen. Barkasia käyttivät poliisi, palokunta ja muut viranomaistahot. Myös valtion pahamaineinen salainen poliisi Stasi käytti Barkasin erikoismallia vankien kuljettamiseen: jopa 5 vankia mahtui Barkasin erikoismallin ikkunattomiin ja pieniin selleihin.


title: Barkas

text: Barkasia tuotiin vähäisiä määriä myös Suomeen.


title: Barkas

text: Yhteensä valmistettiin 175 740 kaksitahtista B1000-mallia. Viimeisinä valmistusvuosina valmistettiin nelitahtista B1000/1-mallia, mutta vain 1961 kappaletta ehti valmistua ennen valmistuksen päättymistä Itä-Saksan kommunistihallinnon vallan loputtua. Nelitahtisessa B1000/1-mallissa oli Volkswagenin 1,3-litran moottori, teholtaan 42,5 kW (58 hv).


title: Aikakausmedia

text: Aikakausmedia, viralliselta nimeltään Aikakauslehtien Liitto ry, on vuonna 1946 perustettu aikakauslehtikustantajien yhteistyöfoorumi, jonka jäseniä ovat kaikki merkittävät suomalaiset aikakauslehtikustantajat. Kustantajajäseniä on yli 280, ja ne julkaisevat yhteensä 485 aikakauslehteä ja verkkojulkaisua. Edustettuina ovat yleisö-, ammatti- ja järjestölehdet sekä asiakaslehdet.


title: Aikakausmedia

text: Liiton keskeisimpiä tehtäviä ovat toimialan edunvalvonta, aikakauslehtialan markkinointi, tutkimus ja viestintä, nuorten lukutaidon edistäminen, koulutus ja kansainvälinen toiminta.


title: Aikakausmedia

text: Aikakausmedia ylläpitää mediakorttipalvelua Mediakortit.fi, josta voi hakea noin 250 aikakauslehden tietoja useilla eri hakukriteereillä: aakkosten, lehtiluokkien, asiasanojen ja teemojen perusteella. Palvelussa pystyy myös vertailemaan lehtien tietoja keskenään ja laskemaan mainoskampanjalle kontaktihinnan. Vertailuun saa lisäksi KMT:ssa mukana olevien lehtien profiilitiedot. Palvelu toimii sekä suomeksi että englanniksi.


title: Aikakausmedia

text: Aikakauslehtikilpailu Edit on Aikakausmedian järjestämä kilpailu, jossa palkitaan vuosittain aikakauslehtialan parhaita tekijöitä toimituksellisissa ja mainonnallisissa sarjoissa.


title: Aikakausmedia

text: "Aikakausmedia ADS Oy" on Aikakausmedian omistama yritys, jonka palveluja ovat:Palvelussa on mukana noin 150 suomalaista aikakauslehteä.


title: Aikakausmedia

text: Aikakausmedia ADS Oy on perustettu vuonna 1997.


title: Dario Ramacciotti

text: Dario Ramacciotti (s. 4. lokakuuta 1987) on italialainen beachfutispelaaja, joka edustaa Italian beachfutismaajoukkuetta ja portugalilaista SC Bragaa. Pelipaikaltaan 195 senttimetriä pitkä ja 91 kilogrammaa painava Ramacciotti on puolustaja.


title: Dario Ramacciotti

text: Ramacciotti on pelannut Italian paidassa kaksissa MM-kilpailuissa, vuosina 2011 ja 2015. Vuoden 2015 kilpailuissa, joissa Italia sijoittui neljänneksi, Ramacciotti oli ehdolla turnauksen parhaaksi pelaajaksi. Saman vuoden Euroopan kisoista Bakusta Ramacciotti saavutti Italian kanssa hopeaa.


title: Dario Ramacciotti

text: Ramacciotti on edustanut portugalilaista SC Bragaa vuodesta 2014 asti. Sitä aiemmin hän on pelannut ainoastaan kotimaassaan, jossa hän on pelannut kahdeksassa eri seurassa.


title: Alex Rocco

text: Alex Rocco, oik. Alessandro Federico Petricone (29. helmikuuta 1936 Cambridge, Massachusetts, Yhdysvallat – 18. heinäkuuta 2015) oli yhdysvaltalainen näyttelijä. Hän oli usein rikollisen roolissa. Hänen tunnetuin roolinsa oli Moe Greenen hahmo "Kummisedässä". Elokuvien lisäksi hän näytteli televisiosarjoissa.


title: Rui Coimbra

text: Rui Filipe Pacheco Coimbra (s. 14. huhtikuuta 1986) on portugalilainen beachfutispelaaja, joka edustaa Portugalin beachfutismaajoukkuetta ja Sporting CP:tä. 188 senttimetriä pitkä ja 75 kilogrammaa painava Coimbra on pelipaikaltaan puolustaja.


title: Rui Coimbra

text: Coimbra voitti Portugalin kanssa MM-kultaa vuoden 2015 MM-kotikisoista Espinhosta. Coimbralla on myös kaksi MM-hopeaa vuosilta 2009 ja 2011. Vuoden 2015 Euroopan kisoista Bakusta Coimbra saavutti pronssia.


title: Rui Coimbra

text: Coimbra on edustanut kotimaansa Sporting CP:tä vuodesta 2013 asti. Kotimaansa seurojen lisäksi hän on pelannut brasilialaisessa Corinthiansissa, arabiemiirikuntalaisessa Al Ahlissa ja italialaisessa Romassa.


title: Risto (täsmennyssivu)

text: Risto voi tarkoittaa ainakin seuraavia asioita:


title: Cogne (yritys)

text: Cogne Acciai Speciali (CAS) on italialainen terästuotteiden valmistaja. Yrityksen tehdas sijaitsee Pohjois-Italian Aostassa, johon se perustettiin 1900-luvun alulla.


title: Cogne (yritys)

text: Cognen perusti belgialainen liikemies Charles Van der Straten Pontoz, joka perusti "Società Anonima Miniere di Cogne" nimisen yrityksen vuonna 1909 Ansaldon osaperustaja Carlo Bombrinin kanssa. Aostaan perustetun sähkökäyttöisen rauta- ja terässulaton perustamisesta vastasi Pio Perrone italialaisten ja ruotsalaisten insinöörien kanssa. Laitos sai rautamalmin Cognen kaivoksista ja sähkön Aymavillesin, Chavonnen ja Champagnen voimalaitoksista. Teollinen toiminta alkoi vuonna 1911. Veljesten Pio ja Mario Perrone omistama Ansaldo hankki lähes kaikki Miniere di Cogne -yhtiön osakkeet keväällä 1916, ja yritykset fuusioituivat lopullisesti 22. syyskuuta 1917. Kaivosten ja terästehtaan väille rakennettiin vuosina 1916–1922 köysirata ja kapearaiteinen rautatie.


title: Cogne (yritys)

text: 1930-luvun puolivälin jälkeen valtaan noussut italian fasistihallinto alkoi korostaa kansallisen puolutuksen tärkeyttä, mikä vahvisti terästeollisuuden asemaa. Cognen tehtaat siirtyvät valtion alaisuuteen, ja jatkavat kasvuaan italian fasistihallinnon romahdukseen heinäkuussa 1943 saakka, tuotannon ollessa korkeimmilla vuodenvaihteessa 1941–1942. Aostan tehtaat jäivät syyskuussa 1943 saksalisten haltuun, ja vapautuivat huhtikuussa 1945.


title: Cogne (yritys)

text: 1970 ja 1980-luvuilla Cognen terästehdas joutui italian valtiojohtoisen terästeollisuuden mukana ongelmiin, ja tehdasta hallinnoineet Egam ja Finsider lakkautettiin, ja tehtaasta tuli osa Ilva Groupia.


title: Cogne (yritys)

text: Ilva alkoi pudottaa tuotantoaan markkinoille tulleen Kaukoidässä tuotetun teräksen takia, minkä seurauksena se alkoi sulkemaan terästehtaitaan ja uudelleenorganisoimaan toimintaansa. Ilva päätti 1990-luvun alulla keskittyä merkittävimpään tuotealueeseensa, lattaterästankoihin, minkä seurauksena Aostan terästehtaan tuotteet eivät olleet enää yritykselle läheskään yhtä tärkeitä. Vuonna 1993 Aostan tehtaan osti yksityinen taho, joka uudelleenorganisoi sen toiminnan. Uusi yritys aloitti toimintansa 1. tammikuuta 1994 nimellä Cogne Acciai Speciali. Yritys tuottaa nykyisin pitkiä terästuotteita.


title: Ohta (auto)

text: Ohta on japanilainen automerkki, jonka merkkisiä autoja valmistettiin vuosina 1934–1957. Autotehdas Ohta Jidosha oli Japanin suurimpia autojen valmistajia 1930-luvulla. Yritys oli perustettu vuonna 1922. Ohta-autojen valmistus alkoi 1934 ja loppui 1957, jolloin toinen japanilainen yritys Kurogane hankki sen omistukseensa ja lopetti autojen valmistuksen.


title: Ohta (auto)

text: Yrityksen japaninkielinen nimi on オオタ自動車 (Ōta Jidōsha). Ensimmäinen malli oli pieni auto, jossa oli 736 cm³ rivinelonen. Sodan jälkeen Ohta valmisti pienikokoisia automalleja PA, OE, VK-2, PK-1 ja PE.


title: Ohta (auto)

text: Vuonna 1954 Japanissa oli vain kolme autonvalmistajaa, Toyopet, Ohta ja Datsun. Nämä valmistivat tuolloin etupäässä pikkuautoja, joissa oli varsin heikko moottori Japanin verotuksesta johtuen. Japanilaisautojen laatu ei ollut vielä 1954 erityisen hyvä, mutta valtio pyrki kohentamaan autojen laatua tarkastamalla vientiin menevien autojen tasoa.


title: Hino Motors

text: Hino Motors () on japanilainen autonvalmistaja, joka valmisti vuoteen 1968 saakka myös henkilöautoja. Tuohon asti Hino oli itsenäinen tehdas, joka joutui 1968 toisen japanilaisen autonvalmistajan Toyotan omistukseen. Osana Toyota-konsernia Hino on jatkanut kuorma-autojen, linja-autojen ja dieselmoottorien valmistusta.


title: Hino Motors

text: Hino Contessa on vuosina 1961–1967 valmistettu pieni auto, jota tuotiin myös Eurooppaan, ei kuitenkaan Suomeen. Ensimmäisen sukupolven Contessan muotoili kuuluisa italialainen automuotoilija Giovanni Michelotti. 900 Sprint on Contessan coupé-malli, joka painaa vain 650 kg.


title: Anton Škarin

text: Anton Pavlovitš Škarin (, s. 15. marraskuuta 1982 Gižiga) on venäläinen beachfutispelaaja, joka edustaa Venäjän beachfutismaajoukkuetta ja Lokomotiv Moskovaa. Pelipaikaltaan 179 senttimetriä pitkä ja 78 kilogrammaa painava Škarin on puolustaja.


title: Anton Škarin

text: Škarin on voittanut Venäjän paidassa kaksi MM-kultaa vuosilta 2011 ja 2013. Vuoden 2015 MM-kilpailuissa hän oli mukana voittamassa pronssia. Škarin on osallistunut kuusiin MM-kilpailuihin. Vuonna 2015 hän voitti kultaa myös Euroopan kisoista Bakusta. Maajoukkueen kanssa Škarin on saavuttanut myös neljä Euro Beach Soccer Leaguen voittoa ja kaksi Euro Beach Soccer Cupin voittoa.


title: Anton Škarin

text: Škarin on edustanut Lokomotiv Moskovaa vuodesta 2010 asti. Sitä ennen hän pelasi FC Stroginossa. Škarin on saavuttanut seurajoukkuetasolla muun muassa viisi Venäjän mestaruutta ja kaksi seurojen maailmanmestaruutta.


title: Jegor Jeremejev

text: Jegor Nikititš Jeremejev (, s. 8. joulukuuta 1984) on venäläinen beachfutispelaaja. Jeremejev on pelannut Venäjän beachfutismaajoukkueessa. Pelipaikaltaan hän on hyökkääjä.


title: Jegor Jeremejev

text: Jeremejev on voittanut Venäjän kanssa MM-kultaa kahdesti, vuosina 2011 ja 2013. Vuoden 2011 MM-kilpailuissa hän teki seitsemän maalia. Jeremejev on osallistunut urallaan kolmiin MM-kilpailuihin.


title: Jegor Jeremejev

text: Seuratasolla Jeremejev on viimeksi edustanut espanjalaista FC Barcelonaa kaudella 2012-2013.


title: Kumsjärvi

text: Kumsjärvi () on kylä Karjalan tasavallan Karhumäen piirin Tšopinan kunnassa Venäjällä. Se sijaitsee samannimisen järven itärannalla 22 kilometriä Tšopinasta luoteeseen. Kylässä on viisi asukasta (vuonna 2013).


title: Kumsjärvi

text: Semsjärven pogostaan kuulunut Kumsjärvi mainitaan ensimmäisen kerran 1500-luvun lopussa. Myöhemmin sinne rakennettiin kirkko, josta kylä on saanut venäläisen nimensä. 1900-luvun alussa Kumsjärvi lähikylineen muodosti Mäntyselän volostiin kuuluneen kyläkunnan. Vuonna 1905 sen 18 kylässä oli lähes 1 900 asukasta. Kusmjärven pogostalla oli 42 taloa, koulu ja 279 asukasta.


title: Kumsjärvi

text: Neuvostoaikana Kumsjärvi kuului aluksi Mäntyselän kyläneuvostoon. Myöhemmin perustettiin Karhumäen piiriin kuulunut Kumsjärven kyläneuvosto. Vuonna 1933 sen kahdessa kylässä, Kumsjärvellä ja Karhumäessä oli yhteensä 349 asukasta, joista valtaosa oli karjalaisia. Toisen maailmansodan jälkeen kylä liitettiin Kumsjärven etelärannalle perustetun Kumsin kyläneuvostoon.


title: Kumsjärvi

text: Paikallinen nähtävyys on 1800-luvun lopulla pystytetty tsasouna.


title: Polis, polis, potatismos

text: Polis, polis, potatismos, suomenkielinen nimi televisioesityksessä "Murha Savoyssa", videonimi "Martin Beck – Poliisi, poliisi", on ruotsalais-saksalainen elokuva vuodelta 1993. Elokuvan on ohjannut Per Berglund. Juoni perustuu Maj Sjöwallin ja Per Wahlöön romaaniin "Missä viipyy poliisi?" (1970). Martin Beckiä näyttelee Gösta Ekman.


title: Polis, polis, potatismos

text: Malmölaisessa hienostohotellissa Savoyssa murhataan teollisuusjohtaja. Tapahtumien taustalla on laiton asekauppa.


title: Polis, polis, potatismos

text: Maj Sjöwall on cameoroolissa nainen, joka seisoo Savoy-hotellissa pöydän ääressä.


title: Pokrovskoje

text: Pokrovskoje () on usean kylän nimi Venäjällä. Se viittaa esimerkiksi seuraaviin:


title: Bokinha

text: Rafael Antonio de Jesus Pinto (taiteilijanimeltään "Bokinha" tai "Boquinha", s. 6. tammikuuta 1991 Rio de Janeiro) on brasilialainen beachfutispelaaja, joka edustaa Brasilian beachfutismaajoukkuetta ja Vasco da Gama -seuraa. Pelipaikaltaan 171 senttimetriä pitkä ja 72 kilogrammaa painava Bokinha on hyökkääjä.


title: Bokinha

text: Bokinha on edustanut Brasiliaa kaksissa MM-kilpailuissa, vuosina 2013 ja 2015. Vuoden 2013 kilpailuista Tahitilta hän saavutti pronssia. Vuoden 2015 kilpailuissa Bokinha onnistui maalinteossa kolmesti.


title: Bokinha

text: Bokinha on pelannut nykyisessä seurassaan, Vasco da Gamassa, vuodesta 2012 alkaen.


title: Semsjärvi

text: Semsjärvi (myös "Semtsojärvi", ) on kylä Karjalan tasavallan Karhumäen piirin Tšopinan kunnassa Venäjällä. Se sijaitsee samannimisen järven koillisrannalla 35 kilometriä Tšopinasta länteen. Kylässä ei ole vakituista asutusta (vuonna 2013).


title: Semsjärvi

text: Novgorodin Lappiin kuulunut Semsjärven pogosta mainitaan ensimmäisen kerran 1500-luvun lopussa. 1900-luvun alussa se kuului Mäntyselän volostin Kumsjärven kyläkuntaan. Semsjärven kyläryhmän muodostivat Semsjärven pogosta, Lahdenperä (ven. "Zagubje"), Pohjoispää ("Severnyi Konets") ja Saari ("Ostrov"). Vuonna 1905 niissä oli yhteensä 64 taloa, koulu ja 423 asukasta.


title: Semsjärvi

text: Neuvostoaikana Semsjärven kylät kuuluivat Karhumäen piirin Mäntyselän kyläneuvostoon. Vuonna 1933 niissä oli 526 asukasta, jotka kaikki olivat karjalaisia. Toisen maailmansodan jälkeen Semsjärvi liitettiin Kumsin kyläneuvostoon.


title: Maico

text: Maico on vuosina 1926–1986 toiminut moottoripyörien ja autojen valmistaja. Maico valmisti pieniä kääpiöautoja vuosina 1955–1958 ostettuaan pienen saksalaisen Champion-autotehtaan.


title: Maico

text: Maicon autoissa oli Heinkelin valmistama kaksitahtinen kaksisylinterinen rivimoottori, tilavuudeltaan 400 ja 452 cm³. Tehoa autoissa oli 11-13 kW (15-18 hv). Huippunopeus oli 80-90 km/t.


title: Maico

text:
Maico 500 oli Maico-tehtaan menestynein automalli, jota valmistettiin 6301 kappaletta vuosina 1956–1958. Championin tekniikkaan ja koriin perustuva Maico oli nelipaikkainen ja kaksiovinen. Vaihteita oli kolme. Kaksitahtisen kaksisylinterisen 452 cm³ rivimoottorin teho 13 oli kilowattia (18 hv). Huippunopeus 95 km/t. Moottori sijaitsi takana.
Maico 500 Sport oli 500-mallin urheilullinen erikoismalli, johon mahtui vain kaksi ihmistä. Tehoa oli 14,5 kilowattia (20 hv). Huippunopeus 110 km/t. Moottori oli muiden Maicojen tapaan takana. Paino 585 kiloa. Kääntösäde 5,5 metriä. Maico 500 Sport -mallia valmistettiin vain neljä kappaletta, joista yksi on yhä jäljellä saksalaisessa museossa.


Toverit herätkää – Poliittinen laululiike Suomessa on Timo Kalevi Forssin kirjoittama ja Into Kustannuksen kustantama kirja vuodelta 2015. Kirja esittelee työväenlaulujen poliittisen laululiikkeen historiaa 1800-luvun lopulta 1970-luvulle ja kertoo myös räppäreistä kuten Paleface, jotka ovat saaneet vaikutteita laululiikkeestä. Kirja julkistettiin Työväen Musiikkitapahtumassa Valkeakoskella, jossa oli myös "Toverit herätkää" -konsertti.


title: Glas 04 -sarja

text: Glas 04-sarja on saksalaisen Glas-tehtaan pikkuautosarja, jota valmistettiin eri korimalleina vuosina 1962-1967. Sarjaan kuului kolme mallia moottorin koon mukaan, Glas 1004 (moottori 992 cm³), Glas 1204 (1189 cm³) ja Glas 1304 (moottori 1290 cm³).


title: Glas 04 -sarja

text: Glasin 04-autot olivat takavetoisia ja kaksiovisia. Niissä käytettiin ensimmäisenä hammashihnakäyttöistä nokka-akselia.


title: Glas 04 -sarja

text: Korimalleista coupe esiteltiin ensin Frankfurtin autonäyttelyssä syyskuussa 1961. Glas 04-sarjan Coupea valmistettiin toukokuusta 1962 lokakuuhun 1962, sedania tammikuusta 1963 joulukuuhun 1967, avoautoa 1963-1967 ja farmaria 1966-1967.


title: Glas 04 -sarja

text: Glas 1204:ssä on nelisylinterinen nelitahtinen 1189 cm³ rivimoottori. Teho 39 kW /5100 r/min ja vääntöä 90 Nm /2000 r/min (DIN, 53 hv ja 9,15 kpm). Varustelu on hyvä 1960-luvun alun pikkuautoksi. Pääntukia ei ole, kuten ei juuri muissakaan 1960-luvun autoissa. Myös polttoainemittari puuttuu. Ohjaus toimii nopeasti ja kevyesti.


title: Glas 04 -sarja

text: Autolehden koeajossa Glas 1204 kiihtyi 0-80 km/t 11,4 sekunnissa, 0-100 km/t 18,0 sekunnissa ja 0-120 km/t 31,8 sekunnissa. Huippunopeus on tehtaan ilmoituksen mukaan 145 km/t.


title: Glas 04 -sarja

text: Glas 1204 maksoi Suomessa vuonna 1963 8950 markkaa.


title: Pääteasema Brooklyn

text: Pääteasema Brooklyn ("Last Exit to Brooklyn") on vuonna 1989 ensi-iltansa saanut Uli Edelin ohjaama saksalais-brittiläinen draamaelokuva, joka perustuu Hubert Selbyn samannimiseen menestysromaaniin. Sen pääaiheita ovat prostituutio sekä työväenluokkaan kuuluvat erilaiset ihmiskohtalot lain molemmilla puolin.


title: Pääteasema Brooklyn

text: Rosoinen jännityselokuva sijoittuu 1950-luvun Brooklyniin, jossa työväenluokan monenkirjavat ihmiset kohtaavat; Tralala on asiakkaaseen ihastuva prostituoitu ja Harry on ammattiyhdistysaktiivi, joka kamppailee seksuaali-identiteettinsä kanssa. Monet yrittävät etsiä omaa polkuaan huumeiden, rikosten ja väkivallan synkillä nurkilla.


title: Pääteasema Brooklyn

text: Elokuvan pohjana toiminut romaani oli aikanaan kiistanalainen; se pantiin Italiassa myyntikieltoon ja sen ”epäsiveellisyyttä” puitiin yhdeksän päivää kestäneessä oikeudenkäynnissä. Kriitikoiden myönteisistä arvioista huolimatta kirja aiheutti julkaisunsa myötä paljon ristiriitoja, sillä se kertoi kaunistelematta yhteiskunnan vaietuista aiheista.


title: Pääteasema Brooklyn

text: Myös elokuva saavutti kriitikoiden suosion. Rotten Tomatoes-sivuston arvioista 78% oli positiivisia. Rajallinen teatterilevitys kuitenkin esti elokuvan kaupallisen menestymisen.


title: Pääteasema Brooklyn

text: Elokuva on pääosin saksalaista tuotantoa, mutta se kuvattiin Yhdysvalloissa ja myös näyttelijät olivat amerikkalaisia.


title: Pääteasema Brooklyn

text: "Video-oppaassa" vuodelta 1994 Esko Rautakorpi sanoo elokuvan tapahtumien yllä leijuvan jatkuvasti toivottomuutta ja väkivallan uhkaa. Hän antaa elokuvalle kolme tähteä viidestä, mikä vastaa sanallista arviota ”hyvä”.


title: Glas V8

text: Glas V8 on vuosina 1966–1968 valmistettu kaksiovinen nelipaikkainen urheiluauto. V8-mallin valmistuksen aloittamisesta Glas-tehdas päätti Glas GT-mallin suosion perusteella vuonna 1964.


title: Glas V8

text: V8-moottori rakennettiin yhdistämällä kaksi 1290-kuutioista rivimoottoria. Myöhemmin 2,6-litraista moottoria suurennettiin 3-litraiseksi, mutta se ehti tuotantoon vasta BMW:n otettua Glas-tehtaan haltuunsa, joten isompimoottorista mallia myytiin vain BMW-merkkisenä, BMW 3000 V8. Pienempää moottorivaihtoehtoa myytiin mallinimellä Glas 2600 V8.


title: Glas V8

text: Glas V8-mallia (2600) valmistettiin elokuusta 1966 vuoden 1967 loppuun. BMW 3000 V8 ehti olla tuotannossa vain vajaan vuoden, syyskuusta 1967 toukokuuhun 1968. Kaikkiaan valmistettiin 300 2600-mallia ja 418 3000-mallia eli yhteensä V8-malleja valmistui vain 718 kappaletta.


title: Glas V8

text: Glas V8 esiteltiin syyskuussa 1965 Frankfurtin autonäyttelyssä. Korin oli muotoillut italialainen Pietro Frua. Auton huippunopeudeksi ilmoitettiin 200 km/t, myöhemmin 195 km/t.


title: Glas V8

text: 2600-mallin kahdeksansylinterisen 2580 cm³ V-moottorin suurin teho on 110 kW /5600 r/min (DIN, 150 hv) ja suurin vääntömomentti 203 Nm /4500 r/min. Auto on takavetoinen.


title: Glas V8

text:
Vaihteita on neljä. Lisävarusteena oli saatavissa automaattivaihteisto.
3000-mallissa moottoria on kasvatettu lisäämällä sylinterien läpimittaa ja iskun pituutta mittoihin 78 x 78 mm. V8-moottorin iskutilavuus on 2982 cm³. Suurin teho on 118 kW /5100 r/min (DIN, 160 hv) ja suurin vääntömomentti 236 Nm /3500-4200 r/min.


title: Glas V8

text: Suorituskyky on hyvä. 2600 malli kiihtyy tehtaan mukaan 0-100 km/t 11,0 sekunnissa. BMW:n 3-litrainen kiihtyy hieman nopeammin, 0-100 km/t 10,0 sekunnissa.


title: Châteauneuf-sur-Isère

text: Châteauneuf-sur-Isère on kunta itäisessä Ranskassa Drômen departementissa Rhône-Alpesin alueella. Se sijaitsee Isèrejoen varrella. Kunnassa on vanhan Vernaisonin luostarin jäänteet.


title: Dearborn

text: Dearborn on Yhdysvalloissa, Michiganin osavaltiossa sijaitseva kaupunki. Kaupunki sijaitsee Waynen piirikunnassa ja on nykyisin osa Detroitin metropolialuetta. Dearborn on Michiganin kahdeksanneksi väkirikkain kaupunki, vuonna 2010 siellä asui yli 98 000 ihmistä. Alueelle jossa River Rouge ja alueen alkuperäiskansojen ikiaikainen kulkutie "Sauk Trail" kohtaavat, alkoi 1700-luvulla asettua ranskalaisia maanviljelijöitä. Yhdyskunta sai kasvusysäyksen, kun aiemmin Detroitin kaupungin alueella sijainnut armeijan asevarikko siirrettiin silloiseen Dearbornvilleen, Detroitin ja Chicagon kaupungit yhdistävän tien varteen. Myöhemmin alueesta muodostui eräs amerikkalaisen ajoneuvoteollisuuden keskuksista.


title: Dearborn

text: Henry Ford syntyi Michiganin Greenfield Townshipissa, lähellä Dearbornia ja tänne hän myös perusti Ford Motor Companyn, yhden maailman suurimmista ajoneuvoja valmistavista yhtiöistä, sekä Fair Lane -nimellä tunnetun asuintalonsa. Nykyisin "Fair Lanen" 530 hehtaarin suuruisilla tiluksilla sijaitsevat mm. oppilaitokset University of Michigan–Dearborn sekä Henry Ford Community College. Lisäksi Dearbornissa sijaitsee The Henry Ford -museo, Yhdysvaltain suurin sisä- ja ulkotiloihin toteutettu museokompleksi, joka on myös Detroitin metropolialueen suosituin turistikohde.


title: Dearborn

text: Fordin jättimäisen River Rouge -tehtaan myötä, jossa autojen valmistus aloitettiin laivojen tuoman raakamalmin jalostuksella teräkseksi, alueelle asettui 1900-luvun alussa suuri määrä Euroopasta tulleita siirtolaisia. Vuonna 1928 valmistunut "River Rouge" -teollisuuskompleksi kuului maailman suurimpiin ja yksistään sen alueella työskenteli 1930-luvulla yli 100 000 henkilöä. Nykyisin alueelle on siirtynyt enenevässä määrin siirtolaisia Lähi-idän alueelta ja Dearbornista on muodostunut Yhdysvaltain suurin yksittäinen islamilainen keskittymä.


title: Dearborn

text: Ennen siirtoaisten saapumista, alueella oli jo tuhansia vuosia elänyt erilaisia alkuperäiskansoja. Historiallisesti tunnetut heimot kuuluivat valtaosin algonkilaista kieliperhettä edustaneisiin, mutta alueella asui myös irokeesien kieliryhmään kuuluneita huroneita. Ranskalaisilla oli alueella kauppa-asema, joka palveli vastaperustettua Detroitia ja sen siirtokuntalaisia. Euroopassa käydyn Seitsenvuotisen sodan heijastuessa myös merientakaisiin siirtokuntiin, Ranska menetti tämän alueen hallinnan Britti-imperiumille vuonna 1763.


title: Dearborn

text: Dearbornin alueelle alkoi asettua lisää Euroopasta tulleita siirtolaisia Yhdysvaltain vapaussodan päätyttyä ja olojen rauhoituttua. Väestömäärän kasvaessa alueen siirtokunnista muodostettiin vuonna 1833 "Dearborn Township", jonka sisällä silloinen Dearbornvillen kylä oli. Alueet nimettiin Yhdysvaltain vapaussodan aikaisen patriootti Henry Dearbornin kunniaksi. Alue yhdistettiin yhdeksi Dearbornin kunnaksi vuonna 1893.


title: Dearborn

text: Vuonna 1927 Dearbornista tuli kaupunki. Kaupungin nykyiset rajat ovat perua vuonna 1928 pidetystä äänestyksestä, jonka tuloksena Dearborn yhdistyi naapurikuntansa "Fordsonin" kanssa.


title: Dearborn

text: Näiden kahden kunnan entinen raja-alue, Dearbornin läntisellä laidalla, on edelleen hyvin harvaan rakennettu. Henry Ford osti täältä isot maa-alueet, joille hän rakennutti asuinkiinteistönsä Fair Lanen. Myöhempiä samalle seudulle sijoittuneita kiinteistöjä ovat Ford Motor Companyn pääkonttori sekä muita yhtiön toimintaan liittyviä rakennuksia, Ford-lentokenttä, joka on myöhemmin muutettu ajoneuvojen testialueeksi, The Henry Ford -ulkoilmamuseo, "Henry Ford Centennial Library" -kirjasto, taidekeskus "Ford Community & Performing Arts Center" ja ostoskeskus "Fairlane Town Center". Koska seutu oli Henry Fordin aikana viljelysmaata, nykyisinkin alueen avoimilla alueilla viljellään auringonkukkia ja Henry Fordin suosikkia, soijapapua. Satoa alueelta ei kuitenkaan kerätä.


title: Benediktinmunat

text: Benediktinmunat () on alkujaan pohjoisamerikkalainen aamiainen tai brunssi. Se sisältää halkaistun sämpylän, joka on täytetty paistetulla kinkulla tai pekonilla ja uppomunalla, maustettuna hollandaisekastikkeella. Benediktinmunat lienee nimetty Benedict-nimisen Waldorf-Astoria Hotelin ravintola-asiakkaan mukaan. Kansanperinne kertoo, että hän halusi kyseiset aineet sisältävää aamiaista, koska ei löytänyt aamiaislistalta itseään miellyttävää annosta.


title: Margarita Levieva

text: Margarita Vladimirovna Levieva (; s. 9. helmikuuta 1980 Leningrad, Neuvostoliitto) on venäläisamerikkalainen elokuva- ja televisionäyttelijä, joka tunnetaan parhaiten rooleistaan televisiosarjoissa "Kadotettu" ja "Kosto" sekä elokuvissa "Adventureland" (2009), "L.A. Gigolo" (2009) ja "The Lincoln Lawyer – Oikeuden palvelija" (2011).


title: Margarita Levieva

text: Levieva syntyi Leningradissa, (nykyään Pietari) Venäjällä ja on venäläisjuutalaisesta perheestä. Hän muutti Yhdysvaltoihin 11-vuotiaana äitinsä ja kaksoisveljensä kanssa. Levieva kilpaili rytmisessä voimistelussa ennen näyttelijänuraansa.


title: Helle Thorning-Schmidtin I hallitus

text: Helle Thorning-Schmidtin I hallitus oli Tanskan hallitus, joka toimi lokakuusta 2011 helmikuuhun 2014. Sosiaalidemokraattien puheenjohtajan Helle Thorning-Schmidtin johtaman hallituksen muodostivat Kansankäräjien vasemmistolaiset puolueet vuoden 2011 vaalivoiton myötä. Hallitus erosi helmikuun 2014 alussa Sosialistisen kansanpuolueen eron vuoksi, minkä jälkeen muodostettiin sosiaalidemokraateista ja Radikaalista Venstrestä koostunut Helle Thorning-Schmidtin II hallitus.


title: Honda CR-Z

text: Honda CR-Z on Hondan vuosina 2010–2016 valmistama urheilullinen hybridiauto. CR-Z esiteltiin Geneven autonäyttelyssä keväällä 2010 ja sitä valmistettiin Japanin Suzukassa. Malli on saanut suuresti vaikutteita vuosina 1983–1991 valmistetusta Honda CR-X:stä.


title: Honda CR-Z

text: Vuoden 2010 Euro NCAP -kolaritestistä CR-Z ansaitsi täydet viisi tähteä.


title: Honda CR-Z

text: Honda CR-Z:n perusrakenne on sama kuin Insightissa, joka sekin on hybridi. Honda Jazzista peräisin oleva 1,5-litrainen VTEC-bensiinimoottori toimii yhdessä hybriditekniikkaa edustavan IMA:n (Intergrated Motor Assist) kanssa. IMA toimii laturina jarrutuksissa ja rullatessa, kun kytkinpoljin on painettuna pohjaan. Yhdessä moottorit tuottavat tehoa 124 hevosvoimaa ja vääntöä 174 newtonmetriä. Huippunopeus on 200 km/h ja kiihtyvyys nollasta sataan 9,9 sekuntia. Voimansiirtona autossa on kuusivaihteinen manuaalivaihteisto tai CVT-automaatti.


title: Honda CR-Z

text: Suomessa varustetasoja oli kaksi: S ja GT.


title: Honda CR-Z

text: S-varusteluun kuului kuusi turvatyynyä, ESP, aktiiviset pääntuet, mäkilähtöavustin, ISOFIX-kiinnikkeet takaistuimilla, turvavyönmuistutin kaikilla istumapaikoilla, 16 tuuman teräsvanteet pölykapselein, avaimeton käynnistys, LED-taka- ja päiväajovalot, sähköikkunat edessä, automaatti-ilmastointi, lämmitettävät sähköpeilit ja etuistuimet sekä kauko-ohjattu keskuslukitus.


title: Honda CR-Z

text: GT-mallissa oli lisäksi 16 tuuman kevytmetallivanteet, Bi-Xenon-ajovalot, pysäköintitutka takana, nahkaverhoiltu ohjauspyörä ja vaihteenvalitsimen nuppi, vakionopeudensäädin, alumiinipolkimet, tuulilasinpyyhkijöiden sadetunnistin, sumuvalot, tummennetut takaikkunat, USB-liitäntä, valaistu hansikaslokero, Bluetooth-järjestelmä, murtohälytin ja tavaratilan suojapeite.


title: NSU 110

text: NSU 110 on vuosina 1965–1967 valmistettu pikkuauto, jota valmistettiin Länsi-Saksassa yhteensä 74 000 kappaletta.


title: NSU 110

text: NSU:n erikoisuus on moottorin sijainti takana. Takamoottorirakenne oli pienissä autoissa melko yleinen 1950- ja 1960-luvuilla. Moottori on myös ilmajäähdytteinen. Rivinelosmoottorin iskutilavuus on 1085 cm³ ja suurin teho 39 kW /5600 r/min (DIN, 53 hv) ja suurin vääntömomentti 78,5 Nm /2500 r/min (DIN).


title: NSU 110

text: Edessä oleva matkatavarasäiliö eli tavaratila on iso. Matkatavarasäiliö, takana oleva konepelti sekä polttoainesäiliön korkki avataan sisältä. Sisätilat ovat pikkuautoksi suhteellisen isot pitkän akselivälin ansiosta.


title: NSU 110

text: Ajo-ominaisuudet ovat hyvät esimerkiksi kaarreajossa. Edessä ovat levyjarrut ja takana rumpujarrut, jotka toimivat hyvin. Epäkohta on kuitenkin tuulilasi, sillä karkaistu tuulilasi saattaa sirpaloitua yhdestä ainoasta kivestä.


title: NSU 110

text: Autolehden koeajossa kulutus oli melko korkea pikkuautoksi. Kulutus vaihtelee välillä 8-11,4 litraa /100 km.


title: NSU 110

text: Suorituskyky on 1960-luvun pikkuautoksi melko hyvä, NSU 110 kiihtyi 0-100 km/t 17,0 sekunnissa ja 0-120 km/t 29,4 sekunnissa. Huippunopeus on autolehden mukaan 134,3 km/t, valmistajan mukaan 145 km/t.


title: NSU 110

text: NSU 110 maksoi Suomessa vuonna 1966 8980 markkaa.


Jääkiekon Mestarien liigan kausi 2015–2016 alkoi 20. elokuuta 2015, kauteen osallistui 48 joukkuetta.


title: Loksim3D

text: Loksim3D on junasimulaattori joka perustuu suurimmilta osin Saksaan.


title: Loksim3D

text: Peli sijaitsee internetsivulla josta voi ladata itse pelin ja lisäosia. Lisäosia ovat esim. radat ja ohjaamot/veturit.


title: Loksim3D

text: Saksankielinen Wikipedia


title: Loksim3D

text: Pelin sivut (saksaksi)


title: Incubus (täsmennyssivu)

text: Incubus tarkoittaa seuraavia asioita:


title: Itä-Afrikan kuivuuskausi 2011

text: Itä-Afrikan kuivuuskausi 2011 oli heinäkuusta 2011 vuoden 2012 puoliväliin kestänyt kuivuusjakso Itä-Afrikan alueella. Noin 10 miljoonaa ihmistä kärsi ruoan ja veden puutteesta. Erityisesti Etiopia, Kenia ja Somalia ajautuivat humanitaariseen kriisiin kuivuuden takia. Kuivuus johti satojentuhansien ihmisten kuolemaan. Viimeksi kuivuus oli yhtä kova 60 vuotta aiemmin.


title: Itä-Afrikan kuivuuskausi 2011

text: Keski-ja Etelä-Somaliassa kuoli arviolta 258 000 ihmistä (4,6 % väestöstä) lokakuun 2010 – huhtikuun 2012 välillä. Pahin tilanne oli touko–elokuussa 2011. Kuolleista 133 000 oli alaikäisiä. 10 % alle 5-vuotiaista lapsista kuoli. Pahiten kuivuus iski Ala-Shabeellahaan (18 % alle 5-vuotiaista kuoli), Mogadishuun (17 % alle 5-vuotiaista) ja Bayhin (13 % alle 5-vuotiaista). Somaliassa oli viimeksi yhtä paha nälänhätäkatastrofi 25 vuotta aiemmin.


title: Itä-Afrikan kuivuuskausi 2011

text: Kuivuus johti karjan kuolemiin, huonompiin satoihin, työn tarpeen vähentymiseen ja kotitalouksien tulojen tipahtamiseen. Ruoan vähyyden vuoksi ruoasta joutui maksamaan liian korkealle noussutta hintaa. Hallituksen ja al-Shabaabin välinen sota ja muut väkivallanteot estivät ruokakuljetusten toimittamisen nälkäisille. Etenkin al-Shabaabin valvonnassa olleilla alueilla kärsittiin nälänhädästä pahasti.


title: Crest

text: Crest on kunta kaakkois-Ranskassa Drômen departementissa Rhône-Alpesin alueella. Se sijaitsee Drômejoen varrella. Kunnan nähtävyys on 52 metriä korkea linnan päätorni, joka on korkein keskiaikainen linnantorni Euroopassa.


title: Die (Drôme)

text: Die on kunta kaakkois-Ranskassa Drômen departementissa Rhône-Alpesin alueella. Se sijaitsee Drômejoen varrella. Kunnan nähtävyyksiä ovat 1000-luvulta peräisin oleva Notre-Damen katedraali sekä Valcroissantin luostari. Dien erikoisuus on kuohuviini "Clairette de Die".


title: Solteq

text: Solteq Oyj on suomalainen ohjelmistoyhtiö, joka toimittaa digitaalisia liiketoiminnan ratkaisuja toimialariippumattomasti. IT-palvelutalonakin tunnetulla yrityksellä on toimipisteitä Suomen lisäksi Ruotsissa, Tanskassa ja Puolassa. Solteqin asiakkaat ovat pääosin Pohjoismaissa.


title: Solteq

text: Solteqin historia alkaa vuodesta 1982. Yritystä olivat perustamassa Ali Saadetdin ja Seppo Aalto, jotka tekivät yrityksessä pitkän uran, ja jättivät johtotehtävänsä vasta syksyllä 2015. Tamperelainen TH Tiedonhallinta Oyj muutti nimensä Solteq Oyj:ksi vuonna 2000.


title: Solteq

text: Vuonna 2002 Solteqin liikevaihdosta 60 prosesenttia tuli palveluista, loput ohjelmistotuotteista. Yhtiön asiakkaat olivat kaupan alan yhtiöitä ja esimerkiksi autokaupan tietojärjestelmistä yhtiöllä oli noin 50 prosentin markkinaosuus. Solteqilla oli asiakkaita myös teollisuudessa, se toimitti metsä- ja puuteollisuuden yhtiöille tietojärjestelmiä. Yhtiön kymmenen suurinta omistajaa olivat pääasiassa yksityishenkilöitä ja yrityksen toimitusjohtajana toimi Jorma Hänninen.


title: Solteq

text: Solteq osti maaliskuussa 2012 ohjelmistoyhtiö Aldata Solution Finlandin koko osakekannan. Kaupan myötä Solteq aloitti Aldata-konsernin tuotteiden (myymäläohjelmistot kuten kaupan kassatoiminnot ja taustatoiminnot kuten tavaraliikenne) jälleenmyynnin Suomessa ja maan lähialueilla.


title: Solteq

text: Heinäkuussa 2015 Solteq osti Descom Group Oyj:n, jossa työskenteli 240 ihmistä Suomessa, Ruotsissa ja Puolassa. Kaupan ulkopuolelle jäi Descom Data Center Solutions- liiketoiminta. Solteq-konsernin liikevaihto vuonna 2015 oli 54,2 miljoonaa euroa ja liiketulos 1,3 miljoonaa euroa.


title: Solteq

text: Keväällä 2016 Solteq myi tytäryhtiönsä MainIoT:n IFS-konsernille. MainIoT:n liikevaihto vuonna 2015 oli noin viisi miljoonaa euroa ja sillä oli noin 40 työntekijää. Kaupan arvo oli 7,4 miljoonaa euroa. Solteqin mukaan kauppa tuki yhtiön strategiaa, jossa keskeisessä roolissa on monikanavaisen ja digitaalisen kaupan kokonaisratkaisut Suomessa ja Ruotsissa sekä globaalien asiakkaiden myötä laajemminkin. Syksyllä 2016 Solteq jatkoi yritysostoja hankkimalla ruotsalaisen Aponsa AB:n ja joulukuussa Magento-verkkokauppa-alustan kehitykseen ja ylläpitoon erikoistuneen Pardco Groupin.


title: Solteq

text: Vuonna 2017 yhtiön toimitusjohtajaksi valittiin Olli Väätäinen, joka oli ollut mukana Solteqin hallituksessa vuodesta 2015 asti. Väätäinen tuli tehtävään Kotipizza Groupin operatiivisen johtajan paikalta. Hänen edeltäjänsä Repe Harmanen oli toiminut Solteqin toimitusjohtajana seitsemän vuotta.


title: Solteq

text: Keväällä 2017 Solteq osti Tuko Logisticsilta enemmistöosuuden Analyteq Oy:stä, joka hoiti Tukon myymälä- ja varastotäydennyspalveluja. Kesäkuussa 2017 Solteq osti ohjelmistoyhtiö inPulse Worksin, jolla oli 60 työntekijää Jyväskylässä, Kuopiossa ja Seinäjoella. Joulukuussa 2017 Solteq kertoi ostavansa tanskalaisen TM United A/S:n, jonka kanssa oli tehnyt vuosia yhteistyötä. Yrityskaupan myötä Solteq laajeni Tanskaan, ja avasi toimiston myös Norjaan. Vuoden 2017 yrityskaupat syvensivät yhtiön analytiikkaosaamista ja laajensivat sen toimintaympäristöä Pohjoismaissa.


title: Andy Green

text: Andrew Duncan ”Andy” Green, OBE (s. 30. heinäkuuta 1962) on brittiläinen hävittäjälentäjä ja nykyisen maanopeusennätyksen haltija. Hän ajoi sen Thrust SSC -ajoneuvolla. Tämä ennätysyritys teki hänestä ainoan ihmisen maailmassa, joka on ajanut autolla ääntä nopeammin. Hän myös yrittää uutta maanopeusennätystä Bloodhound SSC -ajoneuvolla, jolla on tavoitteena rikkoa tuhannen mailin tuntinopeus. Päivätyönään hän toimii hävittäjälentäjänä. Lisäksi hän on suorittanut Oxfordin yliopistossa matematiikan tutkinnon.


title: Karel Sys

text: Karel Sys (14. helmikuuta 1914 Ostende – 19. kesäkuuta 1990) oli belgialainen nyrkkeilijä, jonka ammattilaisura ajoittui 1930-luvulta aina 1950-luvulle. Urallaan hän saavutti raskaansarjan ammattinyrkkeilyn Euroopan mestaruustittelin vuonna 1943 ja uudelleen vuonna 1952.


title: Karel Sys

text: Karel syntyjään Charles Sys Belgian flaaminkielisestä osasta Flanderin Ostendestä aloitti ammattinyrkkeilijänä 18 vuotiaana elokuussa 1932. Aluksi hän nyrkkeili keskisarjassa ja raskaassa keskisarjassa. Sys nyrkkeili menestyksellisesti niin, että hän huhtikuussa 1935 pääsi keskisarjan Belgian mestaruusotteluun Gustave Rothia vastaan, mutta koki pistehäviön. Huhtikuussa 1936 hän saavutti Belgian raskaan keskisarjan mestaritittelin voitettuaan Jean Berlemontin pistein. Joulukuussa 1937 hän pääsi haastajana jälleen Gustave Rothia vastaan raskaan keskisarjan EM-otteluun Brysselissä. Ottelu päättyi ratkaisemattomana, joten Roth säilytti EM-arvonsa. Tammikuussa 1939 hän pääsi yrittämään raskaansarjan Euroopan mestaruudesta hallitsevaa Saksan itävaltalaista Heinz Lazekia vastaan, mutta koki pistehäviön.


title: Karel Sys

text: Tämän jälkeen Sys nyrkkeili alkaneen maailmansodan aikana pääosin Belgiassa. Koska kesällä 1939 raskaansarjan Euroopan mestarin tittelin voittanut Saksan Max Schmeling ei voittonsa jälkeen puolustanut mestaruuttaan osallistuessaan sotaan ja loukattuaan itseään, tittelin uudesta omistajasta järjestettiin uusi ottelu. Sitä varten Sys joutui ottelemaan ensin ranskalaista Stephane Olekia vastaan Antwerpenissä tammikuussa 1943 ja voitettuaan pistein Olekin italialaista Luigi Musinaan vastaan Breslaussa helmikuussa 1943. Hän voitti Musinan pistein ja näin paikka Euroopan mestaruusotteluun oli avoin. Vastustajaksi hänelle tuli Ruotsin nouseva tähti Olle Tandberg ja ottelupaikkana oli Tukholman Råsunda toukokuussa 1943. Tandberg voitti ottelun pistein ja oli uusi Euroopan mestari. Sys sai kuitenkin uusintaottelun, joka järjestettiin marraskuussa 1943 Brysselissä. Siinä hän puolestaan voitti Tandbergin pistein ja näin Sys oli uusi ammattinyrkkeilyn raskaansarjan Euroopan mestari. Sys ei kuitenkaan pystynyt puolustamaan titteliään uudessa mestaruusottelussa sodasta johtuen. Hän nyrkkeili mestaruusottelun jälkeen viisi kertaa huhtikuuhun 1944 mennessä paikallisia vastustajia vastaan.


title: Karel Sys

text: Maailmansodan jälkeen Sys joutui vaikeuksiin, sillä hänen katsottiin ammattinyrkkeilytoiminnassaan olleen tiiviissä yhteistyössä saksalaisten kanssa, jotka olivat miehittäneet Belgiaa yli neljä vuotta. Häntä pidettini siis kollaboraattorina ja hänet tuomittiin vuonna 1946 yhdeksi vuodeksi vankeuteen. Lisäksi häneltä evättiin nyrkkeilylisenssi. Tämän vuoksi Sys siirtyi vankeutensa jälkeen Espanjaan ja toimi siellä ammattipainijana niin kauan, että ansaitsi matkarahat eteenpäin. Hän siirtyi vuonna 1949 Argentiinaan, jossa hän jatkoi ammattinyrkkeilijän uraansa. Kaikkiaan hän nyrkkeili Argentiinassa 14 tappiotonta ottelua heinäkuusta 1949 lähtien. Hänen viimeisin siellä käymänsä ottelu oli kesäkuussa 1951 kuuluisaa amerikkalaista Archie Moorea vastaan, ottelu päättyi ratkaisemattomana.


title: Karel Sys

text: Sys sai kutsun takaisin kotimaahansa Belgiaan ja oikeuden nyrkkeillä Euroopassakin. Tammikuussa 1952 ura oli edennyt niin pitkälle, että hän oli jälleen raskaansarjan EM-ottelussa Brysselissä vastustajanaan tittelin hallitsija saksalainen Hein ten Hoff. Sys voitti ottelun pistein ja oli jälleen raskaansarjan Euroopan mestari. Hän menetti kuitenkin tittelin kaksi kuukautta myöhemmin hävittyään pistein Dortmundissa käydyssä ottelussa Heinz Neuhausille. Hän pääsi vielä uudelleen EM-otteluun Neuhausia vastaan syyskuussa 1953, mutta kärsi pistetappion. Tämän jälkeen hän nyrkkeili muutaman ottelun, mutta lopetti uransa toukokuussa 1954 tappiolliseen otteluun keskeytyksellä 4. erässä kuubalaista Niño Valdésia vastaan.


title: Karel Sys

text: Uransa jälkeen Sys joutui jälleen ongelmiin Belgiassa, sillä verottajan mielestä hänen sodanaikaiset ammattinyrkkelytulonsa olivat jääneet huomioon ottamatta. Niinpä Sys siirtyi jälleen Argentiinaan. Jonkinlaisena Belgian viranomaisten hyvityksenä menneistä vuosista hän sai kuitenkin vuonna 1983 belgialaisen kunniamerkin t'Manneke uit de Mane.


title: Roberto Bonano

text: Roberto Óscar Bonano (s. 24. tammikuuta 1970 Rosario) on uransa lopettanut argentiinalainen jalkapalloilija. Pelipaikaltaan hän oli maalivahti.


title: Roberto Bonano

text: Bonano edusti ammattilaisurallaan argentiinalaisia Rosario Centralia ja River Platea sekä espanjalaisia Barcelonaa, Real Murciaa ja Deportivo Alavésia. Hän pelasi yhteensä 233 Argentiinan Primera Divisiónin, 68 Espanjan Primera Divisiónin ja 50 Espanjan Segunda Divisiónin ottelua.


title: Roberto Bonano

text: Argentiinan A-maajoukkueessa Bonano pelasi 13 ottelua vuosina 1996 ja 1999–2000. Hän oli mukana MM-kilpailuissa 2002.


title: Agar.io

text: Agar.io (tai Agario) on Matheus Valadaresin kehittämä toimintapeli, joka julkaistiin 28. huhtikuuta 2015 Microsoft Windowsille sekä 8. heinäkuuta Androidille ja iOS:lle. Alun perin peli julkaistiin selainpelinä 4chan-kuvalaudalle, jossa se sai välittömästi positiivista huomiota, ja peliä suoratoistettiin useilla pelisivustoilla (esim. Twitch).


title: Agar.io

text: Pelin aloittaessa pelaaja ohjaa pientä palloa rajatulla alueella. Pallolle voi antaa nimen, joka näkyy pallossa myös muille pelaajille. Pelaajan tulee syödä muita pelaajia ja välttää itse tulemasta syödyksi. Pelaajan pallo kasvaa sitä mukaa, kun hän syö muita kohteita pelialueelta. Mitä isommaksi pallo kasvaa, sitä hitaammaksi pallon liikuttaminen tulee. Kartalla eli pelialueella on myös pieniä pellettejä jotka kasvattavat palloa. Muiden pelaajien lisäksi kartalla on myös viruksia, vihreitä palloja, jotka eivät ole toisten pelaajien ohjattavissa. Kun virusta isomman pallon ohjaa viruksen päälle, pallo räjähtää. Kuitenkin virusta pienempi pallo voi hyödyntää virusta piilottautumalla sen alle.


title: Agar.io

text: Ennen pelin aloittamista pelaaja voi valita peliominaisuudeksi esimerkiksi tumman kartan. Peliä voi pelata myös ilman värejä sekä ""skinejä"". Skinit ovat pelaajien palloissa olevia kuvia, jotka ovat esimerkiksi tiettyjen poliitikkojen hahmoja sekä lippuja, mikäli pallon nimessä on jonkun maan nimi. Pelaaja voi halutessaan myös olla näkemättä toisten pelaajien nimiä. Pelin päättyessä ilmestyy tilasto, jossa ilmoitetaan esimerkiksi syötyjen pelaajien ja pellettien määrä. Tilastossa näkyy myös pelin kesto eli kauanko pelaajan pallo pysyi elossa ja aika siitä, kauanko pelaaja oli top10-listassa sekä paras sijoitus siinä. Tämänkin tilaston ilmestymisen voi ohittaa valitsemalla niin asetuksista. Kartta on mahdollista myös avata isoksi pelaamatta sillä.


title: Agar.io

text: Valittavina pelialueina ovat Pohjois- ja Etelä-Amerikka, Eurooppa, Venäjä, Turkki, Itä-Aasia, Kiina ja Oseania. Jokaisessa pelialueessa on monta eri karttaa. Pelin voi halutessa vaihtaa myös tiimi-, seikkailu- tai kaveripeliksi. Tiimipelissä pelaajat eritellään värin mukaan joukkueisiin, jotka pelaavat toisiaan vastaan. Samassa joukkueessa olevaa pelaajaa ei voi syödä. Seikkailupelissä on erilaisia ominaisuuksia, kuten esimerkiksi "äidiksi" () kutsuttu roosan värinen pallo, josta syöksyy pellettejä. Äitipalloon ajautuneet pelaajat muuttuvat ruoaksi. Seikkailupeli on luotu pelin kehittäjien avuksi ja he testaavat tällä pelialueella uusia ominaisuuksia. Kaveripelin avulla muille on mahdollista linkittää se pelialue, jolle itse pelaa. Peliin on lisätty vuonna 2016 mahdollisuus kirjautua sisään. Kirjautumisen jälkeen pelaamisesta ansaitsee kokemuspisteitä ja kolikoita, joilla voi ostaa erilaisia skinejä. Saatujen kokemuspisteiden määrä riippuu siitä, kuinka kauan pelaaja pysyy hengissä ja kuinka paljon palloja hän syö.


title: Škoda 440

text: Škoda 440 oli Škodan vuosina 1955–1959 valmistama pienehkö kaksiovinen auto. Mallia valmistettiin kaikkiaan 75 417 kappaletta.


title: Škoda 440

text: Autossa on nelitahtinen nelisylinterinen 1 089 cm³ rivimoottori. Škoda 440 on nimetty moottorinsa mukaan: 4 sylinteriä ja tehoa 40 hevosvoimaa (eli 29 kilowattia). Vaihteita on neljä, joista ensimmäinen on synkronoimaton.


title: Škoda 440

text: Škodan vaihteenvalitsin on halvemmassa "Standard"-mallissa lattialla, ja kalliimmassa "Export"-mallissa ohjauspyörässä. Siinä oli myös enemmän kromauksia ja koristeita. Kaasupolkimen asento on liian pysty. Viimeistely ja työn laatu oli puutteellista.


title: Škoda 440

text: 440:n jousitus oli varsin kova. Edessä ja takana oli lehtijouset.


title: Škoda 440

text: Tekniikan Maailman koeajossa bensiinin kulutus oli lähes 10 litraa /100 km. Suorituskyky oli vaatimaton, vaikka 1950-luvun autojen kiihtyvyys onkin heikkoa myöhempiin autoihin verrattuna. Škoda 440 kiihtyi 0–50 km/h 5,5 sekunnissa, 0–80 km/h 15,0 sekunnissa ja 0–100 km/h 30,0 sekunnissa. Huippunopeus oli vain 115 km/h.


title: Škoda 440

text: Škoda 440 Standard maksoi Suomessa vuonna 1956 470 000 markkaa.


title: Mazda 1200

text:
Mazda 1200 oli Mazdan vuosina 1967–1977 valmistama automalli. Malli oli varhaisimpia Suomeen Japanista tuotuja Mazdoja.
Vuosimallin 1969 Mazda 1200 de Luxe oli pikkuautoksi suorituskykyinen, mutta sen ajo-ominaisuuksissa oli huomattavia heikkouksia. Auton suuntavakavuus oli heikko ja ohjaus täysin tunnoton, mikä vaikeutti nopeaa ajamista.


title: Mazda 1200

text: Jousitus aiheutti hyppimistä sorateiden kuopissa, sekä etu- että takapäässä. Kaarteissa auton etu- ja takapää saattoivat yllättäen luistaa, joka vaikeutti kaarreajoa. Mazdan ensiasennusrenkaat saivat myös lehdistöltä moitteita.


title: Mazda 1200

text: Luokassaan melko vahvan nelisylinterisen rivimoottorin iskutilavuus on 1 169 cm³. Suurin teho on 50 kilowattia /6000 r/min (DIN, 68 hv) ja suurin vääntömomentti 94 Nm /3000 r/min (DIN). Nelivaihteinen vaihteisto on täysin synkronoitu. Edessä ovat levy- ja takana rumpujarrut.


title: Mazda 1200

text: Mazda 1200 de Luxe kiihtyi 0–100 km/h 16,3 sekunnissa. Huippunopeus on Tekniikan Maailman mukaan 142,9 km/h, joka on lähes sama kuin valmistajan ilmoittama 145 km/h.


title: Mazda 1200

text: Mazda 1200 de Luxe maksoi Suomessa vuonna 1969 11 490 markkaa.


title: Ojutjärvi

text: Ojutjärvi eli Oijärvi (ent. Iso Oijusjärvi) on järvi Kauhavalla, Etelä-Pohjanmaalla. Sen rantaviiva on pituudeltaan 4,7 kilometriä, ja järven pinta-ala on 56,7 hehtaaria. Se kuuluu Kauhavanjoen vesistöalueeseen. Järven suurin syvyys on hieman yli kaksi metriä.


title: Ojutjärvi

text: Ojutjärvi on luonnontilainen, humuspitoinen järvi. Sieltä pyydetään haukea, ahventa ja kirjolohta. Ojutjärven rannalla ovat Kauhavan kaupungin venepaikat.


title: Ojutjärvi

text: Ojutjärven rannalla sijaitsee Kauhavan seurakunnan leirikeskus. Siellä on myös uimaranta.


title: Suomen Työväenpuolueen perustava kokous

text: Suomen Työväenpuolueen perustava kokous pidettiin Turussa 17.–20. heinäkuuta 1899. Turun työväentalolle kokoontuneet työväenyhdistysten edustajat perustivat tuolloin Suomen Työväenpuolueen, eli nykyisen Suomen Sosialidemokraattisen Puolueen edeltäjän. Yhdessä neljä vuotta myöhemmin järjestetyn Forssan kokouksen rinnalla sillä on käänteentekevä merkitys suomalaisen työväenliikkeen historiassa. Turun kokouksessa Suomen radikaali työväenluokka syrjäytti lopullisesti porvariston ja sivistyneistön työväenliikkeen johdosta. Se mahdollisti myös kohti sosialismia tapahtuneen aatteellisen siirtymisen. Laajoine organisaatioineen ja ohjelmineen Suomen Työväenpuolueesta tuli Suomen ensimmäinen nykyaikainen puoluejärjestö, joka edusti kokonaan uudenlaista laajoille kansankerroksille tarkoitettua puoluetyyppiä.


title: Suomen Työväenpuolueen perustava kokous

text: Turun kokous oli alun perin Suomen työväenyhdistysten kolmas valtakunnallinen edustajakokous, joka päätti perustaa maahan itsenäisen työväenpuolueen. Aikaisemmin Suomessa oli toiminut vain niin sanottu wrightiläinen työväenliike, joka koostui lähinnä porvarillisista piireistä ja sivistyneistöstä, eikä sen parissa juurikaan ollut varsinaista työväestöä. 1890-luvun aikana työläiset olivat kuitenkin muodostaneet lukuisia ammattiyhdistyksiä ja niiden jäsenet olivat myös enenevissä määrin mukana wrightilaisten hallitsemissa työväenyhdistyksissä. Turun kokous oli tämän kehityksen huipentuma, joka käytännössä merkitsi porvarillisen työväenliikkeen loppua, kun sen johtoon astuivat pääosin työväenluokasta lähtöisin olleet sosialismin omaksuneet ammattiyhdistysaktiivit.


title: Suomen Työväenpuolueen perustava kokous

text: Työväenpuolueen perustamisen pohjana oli suurimmissa työväenyhdistyksissä vuosikymmenen aikana tapahtunut radikalisoituminen ja sosialististen aatteiden leviäminen. Wrightiläisen työväenliikkeen perustaja ja johtohahmo Viktor Julius von Wright oli siirretty syrjään jo vuonna 1896 Tampereella järjestetyssä toisessa edustajainkokouksessa ja Turun kokouksen jälkeen sen jättivät myös muut porvarit, kuten liberaalit nuorsuomalaiset.


title: Suomen Työväenpuolueen perustava kokous

text: Kokous päätettiin järjestää Turussa, jotta paikalle saapuisi mahdollisimman vähän utopiasosialisti Matti Kurikan helsinkiläisiä kannattajia. Hän oli sanomalehti "Työmiehen" päätoimittaja, jonka vaikutusvalta ja arvaamattomana pidetty linja eivät miellyttäneet muita työväenliikkeen johtohenkilöitä.


title: Suomen Työväenpuolueen perustava kokous

text: Turun kokouksessa oli kaikkiaan 85 osallistujaa, jotka edustivat 34:a työväenyhdistystä eri puolilta maata. Tunnetuista sosialisteista kokoukseen osallistuivat muun muassa Työväenpuolueen ensimmäiseksi puheenjohtajaksi valittu tohtori Nils Robert af Ursin, toimittajat Matti Kurikka ja A. B. Mäkelä, faktori Reino Drockila sekä työläistaustaiset Ida Ahlstedt, Seth Heikkilä, Kössi Koskinen, Yrjö Mäkelin, Eetu Salin ja Taavi Tainio. Lisäksi paikalla olivat Suomen työväen valtuuskunnan edustajina tohtori Santeri Ingman, opettaja A. H. Karvonen ja maisteri Oskar Groundstroem. Muita porvariston edustajia oli muun muassa toimittaja Julius Lyly. Kutsuttuna vieraana mukana oli kymmenen vuotta aikaisemmin perustetun Ruotsin sosiaalidemokraattisen työväenpuolueen johtohahmoihin lukeutunut Hjalmar Branting, joka osallistui kokouksessa laaditun puolueohjelman muotoiluun.


title: Suomen Työväenpuolueen perustava kokous

text: Kokouksessa käydyn vilkkaan keskustelun jälkeen suoritettiin puolueen perustamisesta äänestys, joka päättyi sen puolesta selvin lukemin 55–3. Tämän jälkeen äänestettiin vielä, perustetaanko se Julius Lylyn vai kokouksen asettaman valiokunnan esittämällä tavalla. Lyly sai ainoastaan viisi ääntä ja valiokunnan ehdotus 53. Puoluehallinnon toimipaikasta käydyssä äänestyksessä puolestaan Turku voitti Helsingin suurella enemistöllä. Äänestyksen jälkeen päätettiin myös lakkauttaa Helsingistä käsin toiminut työväenvaltuuskunta ja kutsua sen tilalle koolle erityinen ammattiyhdistyskongressi.


title: Suomen Työväenpuolueen perustava kokous

text: Suomen Työväenpuolue ei vielä Turun kokouksessa omaksunut sosialismia, vaan sen ohjelma oli sisällöltään sangen maltillinen. Varsinaisen luokkataistelun sijaan siinä yhdistettiin sortovuosien uhkaamien kansallisten oikeuksien puolustaminen poliittisen järjestelmän kansanvaltaistamiseen muun muassa yleisen äänioikeuden muodossa. Vaatimukset sisälsivät valtiollisten kysymysten lisäksi runsaasti työelämään liittyviä parannuksia, kuten kahdeksan tunnin työajan, minimipalkan valtion ja kunnan töihin, työsuojelulainsäädännön ja ammatintarkastuksen tehostamista sekä vakuutusturvan järjestämistä.


title: Suomen Työväenpuolueen perustava kokous

text: Puolue ei julistautunut sosialidemokraattiseksi, koska aate oli vielä erityisesti maaseudulla suhteellisen tuntematon, lisäksi huomioon otettiin senaatin mahdolliset reaktiot. Ongelmana oli myös ammattiyhdistysten ja puolueen välinen suhde, jota ei sosialidemokraattien keskuudessa vuonna 1899 oltu vielä ratkaistu edes Keski-Euroopassa. Kokouksessa käytetyt puheenvuorot sisälsivät kuitenkin runsaasti luokkataisteluretoriikkaa sekä sosialistista ja marxilaista julistusta. Suomen Työväenpuolueen ensimmäiseksi puheenjohtajaksi valittiin Turun Työväenyhdistyksen puheenjohtaja filosofian tohtori Nils Robert af Ursin, joka hoiti tehtävää vuoden 1900 tammikuuhun saakka. Puoluesihteeriksi valittiin Ursinin tavoin Turussa vaikuttanut opettaja J. K. Kari. Puoluehallitukseen valittiin yhteensä 17 henkilöä, valituiksi tulivat myös jäsenyydestä kieltäytyneet A. B. Mäkelä ja Eetu Salin.


title: Suomen Työväenpuolueen perustava kokous

text: Ammattiyhdistystoiminnan suhde puoluepolitiikkaan aiheutti "ammattiyhdistysjupakkana" tunnetun ristiriidan, joka nopeasti vaikutti myös tehtyihin henkilövalintoihin. Puheenjohtaja Ursinin kanta oli, että voimavarat tuli keskittää äänioikeusasian kaltaisten valtiollisten kysymysten hoitoon ja samalla työväenliikkeen ideologinen johto piti säilyttää puolueella. Suutarien ammattiyhdistyksen johtohahmoihin kuulunut Eetu Salin sen sijaan halusi keskittyä työtaisteluihin, joilla olikin onnistuttu saamaan parannuksia muun muassa teollisuustyöläisten palkkaukseen.


title: Suomen Työväenpuolueen perustava kokous

text: Joulukuun lopulla 1899 puolueen helsinkiläiset aktiivit pitivät oman ammattijärjestönsä perustavan kokouksen, jossa he samalla syrjäyttivät Turussa valitun puoluejohdon ja äänestivät uudeksi puheenjohtajaksi turkulaisen faktorin J. A. Salmisen. Vanha puoluejohto puolestaan kutsui vastaavan kokouksen maaliskuuksi Tampereelle. Siellä puheenjohtaja vaihtui niin ikään turkulaiseen puuseppään K. F. Hellsteniin, joka lopulta toimikin tehtävässä aina vuoden 1903 Forssan puoluekokoukseen saakka. Molemmat perustetut ammattijärjestöt lopettivat nopeasti toimintansa, mutta selkkauksen synnyttämät riidat jäivät kytemään pitkäksi aikaa. Sopu löytyi vasta vuonna 1907, kun Suomen Ammattijärjestö perustettiin ja samalla määriteltiin ammattiyhdistystoiminnan sekä puoluepolitiikan keskinäinen suhde.


title: Duolingo

text: Duolingo on maksuton kielten opiskeluun tarkoitettu verkkopalvelu. Duolingoa voi käyttää verkkoselaimessa sekä iOS-, Android- ja Windows Phone -alustoilla. Duolingossa opiskelu perustuu luku-, kirjoitus-, kuuntelu- ja puheharjoituksiin, jotka on pilkottu oppitunteihin. Tunnit keskittyvät eri taitoihin ("skills"). Käyttäjä voi vertailla edistymistään ja kilpailla tuloksissa kavereidensa kanssa.


title: Duolingo

text: Joulukuussa 2018 Duolingo tarjosi 85 kielikurssia 33 eri kielellä. Eniten käyttäjiä oli englannin kurssilla espanjankielisille ja toiseksi eniten espanjan kurssilla englanninkielisille. Kolmanneksi suosituin oli ranskan kurssi englanninkielisille. Suomen kieltä Duolingo ei tarjoa. Vuonna 2016 Duolingo julkaisi tilastoja, joiden mukaan suomessa opiskellaan eniten espanjaa ja ruotsia.


title: Duolingo

text: Duolingon perustivat vuonna 2011 Pittsburghissa Carnegie Mellon -yliopiston professori Luis von Ahn sekä Severin Hacker, Hector Villafuerte, Brendan Meeder, Vicki Cheung ja Antonio Navas.


title: Duolingo

text: Duolingo julkistettiin kesäkuussa 2012. iPhone-sovellus tuli tarjolle saman vuoden marraskuussa ja Android-sovellus toukokuussa 2013.


title: Duolingo

text: Heinäkuussa 2014 Duolingo lanseerasi "Duolingo Test Centerin". Verkkopalvelussa voi suorittaa kielikokeen mikrofonin ja kameran kautta ja saada arvion kielitaidostaan.


title: Duolingo

text: Vuoden 2015 alussa Duolingo toi tarjolle opettajille tarkoitetun ohjausnäkymän nimeltä "Duolingo for Schools".


title: Duolingo

text: Vuonna 2017 Duolingo aloitti "Duolingo Stories" -palvelun. Se sisältää lyhyitä tarinoita, joiden avulla harjoitellaan kuullun- ja luetunymmärtämistä.


title: Duolingo

text: Duolingo on käyttäjille maksuton. Aluksi se sai tuloja joukkoistetusta käännöstoiminnasta, jossa käyttäjät kutsuttiin kääntämään tekstiä ja äänestämään käännöksistä. Sisältö saatiin yrityksiltä, jotka tilasivat Duolingolta käännöksiä maksua vastaan. Tämä liiketoimintamalli lopetettiin vuonna 2015, ja Duolingo alkoi hankkia tuloja näyttämällä mainoksia käyttäjille. Duolingolla on myös maksullinen Plus-palvelu, jossa ei ole mainoksia ja jonka oppitunteja voi ladata käytettäväksi ilman verkkoyhteyttä. Lisäksi Duolingo tarjoaa maksullisia kokeita, joilla voi hankkia todistuksen englanninkielen taidosta. Duolingon kieliharjoitukset suunnitellaan vapaaehtoistyönä. Duolingon noin sata työntekijää keskittyvät pääasiassa verkkopalvelun tekniseen kehitykseen. Yritys ei julkista talouslukujaan.


title: Duolingo

text: Duolingolla on 200 miljoonaa rekisteröitynyttä käyttäjää, joista 25 miljoonaa on aktiivisia vähintään kuukausittain (toukokuussa 2018). Vuonna 2014 Apple valitsi Duolingon vuoden iPhone-sovellukseksi. Tämä oli ensimmäinen kerta, kun kunniamaininta annettiin oppimissovellukselle. Duolingo oli Google Playn eniten ladattu oppimissovellus vuosina 2013 ja 2014.


title: Bror Laurla

text: Bror Laurla (17. kesäkuuta 1914 – 23. maaliskuuta 1990) oli suomalainen talvisodan ja välirauhan ajan historiasta kirjoittanut kirjailija.


title: Bror Laurla

text: Laurla kävi Oulun ruotsalaista yhteiskoulua ja pääsi ylioppilaaksi 1934. Hän kävi kadettikoulun 1936–1938. Talvisodan aikana Laurla oli patterinpäällikkönä Raskas Patteristo 4:ssä Taipaleessa. Jatkosodassa hän oli patteristoupseerina Raskas Patteristo 15:ssä ja Raskas Patteristo 33:ssa sekä Kevyt Patteristo 23:ssa Itä-Karjalassa ja Karjalan kannaksella. Laurla toimi vuonna 1944 Raskas Patteristo 33:n vt. komentajana Karjalan kannaksella ja Lapin sodan aikana hän oli patterinpäällikkönä Kenttätykistörykmentti 1:ssa 1944–1945. Sotien jälkeen Laurla siirtyi liikealalle.


title: Hino Contessa

text: Hino Contessa on vuosina 1961–1967 valmistettu japanilainen pikkuauto. Contessaa valmistettiin kahtena korimallina, porrasperänä ja coupena.


title: Hino Contessa

text: Contessasta on kaksi sukupolvea, jotka nimettiin PC:ksi ja PD:ksi. PC-sarjaa valmistettiin vuosina 1961–1964 yhteensä 47 300 autoyksilöä. Seuraavan sukupolven PD:tä valmistettiin noin 55 000 kappaletta. Autoa ei ole tuotu Suomeen, mutta vuosina 1964–1967 valmistettua 1300-mallia tuotiin Euroopan maista ainakin Sveitsiin ja Alankomaihin.


title: Hino Contessa

text: Contessan tuotannon päättymiseen vaikutti Toyota ostamalla Hinon tehtaan. Samalla päättyi Hinon henkilöautojen tuotanto.


title: Hino Contessa

text: Hino käytti Contessassa ranskalaiselta Renaultilta ostettua tekniikkaa, jota oli käytetty Renault 4CV:ssä.


title: Hino Contessa

text: Ensimmäisen sukupolven PC-mallit (1961–64) olivat takamoottorisia. Vesijäähdytteisen 893 cm³ rivinelosmoottorin teho on 26 kilowattia (tehonormi ei tiedossa, 35 hv). Contessa PC on kevyt, se painaa vain 750 kg.


title: Hino Contessa

text: Hino Contessa 900 Sprint on siro pieni urheiluauto, jonka on muotoillut kuuluisa italialainen automuotoilija Giovanni Michelotti. 900 Sprint on Contessan coupe-malli. Sprint-malli painaa vain 650 kg.


title: Hino Contessa

text: Toisen sukupolven PD-malleissa (1964–1967) on 1251-kuutioinen Renaultin lisenssillä valmistettu moottori. PD-mallien nimi oli iskutilavuuden mukaan Hino Contessa 1300. Mallia tuotiin mm. Sveitsiin ja Alankomaihin.


title: Seppo Sisättö

text: Seppo Matias Sisättö (s. 1945) on suomalainen valtiotieteen tohtori ja viestinnän dosentti.


title: Seppo Sisättö

text: Sisättö on toiminut Helsingin yliopiston tiedotusopin ja viestinnän dosenttina vuodesta 1979 alkaen. Hän väitteli tohtoriksi 1977.


title: Seppo Sisättö

text:
Sisättö pääsi ylioppilaaksi Ikaalisten yhteiskoulusta keväällä 1965 ja aloitti saman vuoden syksyllä kemian, fysiikan ja matematiikan opinnot Turun yliopistossa.
Syksyllä 1967 hän aloitti toimittajatutkinnon suorittamisen Tampereen yliopistossa, josta hän valmistui yhteiskuntatieteiden kandidaatiksi 1972. Opinnot jatkuivat 1976 Helsingin yliopistossa, jossa hän väitteli valtiotieteen tohtoriksi 26. marraskuuta 1977 aiheesta 'Televisio ja vaalit'.


title: Seppo Sisättö

text: Työura alkoi kesäkuun alussa 1967 Aamulehdessä, josta hän siirtyi 1974 yhdeksi vuodeksi Tampereen kaupungille tiedottajaksi. Näiden kahden työsuhteen välissä hän työskenteli freelance toimittajana kahdeksan kuukautta ja kirjoitti tiedepoliittisen pamfletin 'Operaatio nollatutkimus'. Pamfletin on sanottu muuttaneen 1970-luvun puolivälissä suomalaisen tiedepolitiikan suuntaa ja siinä esiintyy ensi kertaa käsite 'nollatutkimus'. Tampereen kaupungin tiedottajan työstä hän palasi lyhyeksi ajaksi taloustoimittajaksi Aamulehteen, jota seurasi muutaman kuukauden kuluttua siirtyminen Helsinkiin Oy Mainos-TV-Reklam Ab:n palvelukseen.


title: Seppo Sisättö

text: Sisättö toimi MTV:ssä 1976-1987 aluksi tutkimuspäällikkönä ja viestintäasiantuntijana sekä vuodesta 1980 alkaen hallintojohtajana ja myöhemmin viestintäjohtajana. Hän oli keväästä 1976 alkaen keskeisesti mukana MTV:n uutistaistelussa, jota kesti viisi vuotta. Sen jälkeen hän oli hallintojohtajan roolissa käynnistämässä MTV:n omaa uutistoimintaa, joka alkoi vuonna 1981 Kymmenen uutisten aloittaessa lähetyksensä. Tämän jälkeen Sisättö oli puuhaamassa yksityistä kaupallista paikallisradiotoimintaa Suomeen ja hän oli mukana perustamassa Suomen Paikallisradioliittoa elokuussa 1983. Paikallisradiotoiminnan alettua 1985 Sisättö perustui myös oman paikallisradionsa Radio Kolmen Nurmijärven Klaukkalaan jossa hän itse silloin asui. Elokuussa 1987 lähetyksensä aloittanut Radio Kolme toimi aluksi Sisätön asuintalon toimistoksi ja studioksi muutetussa autotallissa ja radion toimittajina olivat alkuvaiheissa Lauri Karhuvaara ja Juha Vuorinen. Sisättö myi Radio Kolmen uusille omistajille kesällä 1988 ja radio jatkoi toimintaansa vuoteen 1996 saakka.


title: Seppo Sisättö

text: Vuonna 1989 Sisättö siirtyi takaisin Tampereelle Aamulehti-yhtymän viestintäjohtajaksi. Vuonna 1991 hän organisoi yhdessä International Institute of Communication'in (IIC) kanssa Tampereelle merkittävän kansainvälisen konferenssin 'Conference on Disaster Communication', jonka tuottamasta Tampereen julistuksesta tuli vuonna 1998 ITU:n alainen kriisiviestintää koskeva 'Tampere Convention'. Tuossa vuoden 1998 ITU:n Tampereella olleessa ICET -konferenssissa hänet nimettiin yhdessä Victoria Rubensohnin ja Fred Caten kanssa yhdeksi kyseisen sopimuksen isistä. Lontoossa päämajaansa pitävä IIC oli pitkään Sisätön yhteistyökumppani. Vuonna 1982 hän vastasi järjestön maailmankonferenssin järjestelyistä Helsinkiin ja 1994 Tampereelle. Sisättö jatkoi kriisiviestintäaktiviteettejä mm. organisoimalla suuren valtakunnallisen radioamatöörien kriisiviestintäharjoituksen Turva 2003:n, johon osallistui yli tuhat suomalaista radioamatööriä. Vuonna 2005 hän organisoi Tampereella ensimmäisen GAREC (=Global Amateur Radion Emergency Communications Conference), joka on sen jälkeen organisoitu kaikissa maanosissa. Hänelle on näin kertynyt yli kahden vuosikymmenen aktiviteetti kriisiviestinnän edistämisessä niin kansallisesti kuin kansainvälisesti.


title: Seppo Sisättö

text: Sisätön perustama yritys Skycom Oy (sivutoiminimi TV-Tampere) sai lokakuussa 1994 valtioneuvostolta toimiluvan alueelliseen tv-toimintaan Tampereelle. Yrityksen koelähetykset alkoivat seuraavana vuonna 13. tammikuuta. TV-Tampereen lähetin sijaitsi Pyynikillä olevassa mastossa ja sen VHF-kanavalla 6 olleet lähetykset näkyivät jopa kymmenien kilometriä päässä. TV-Tampereella oli kaksi vahvaa ohjelmaa. Pirkanmaan tv-uutisia seurasi päivittäin 130 000 ihmistä ja sen Hämeenkadun ja Kuninkaankadun risteyksestä lähetettyä ajankohtaismakasiinia Sykettä noin 70 000. Euroopan Unioni tuki yhtiön laajakuvalähetyksiä (16:9) 1990-luvun puolivälin jälkeen merkittävästi. Yhtiö olikin Suomessa laajakuvalähetysten edelläkävijä. Yleisradio ja MTV tulivat mukaan samaan EU:n projektiin vasta vuotta myöhemmin. Tämä projekti teki mahdolliseksi myös hyväntasoisen kuvauskaluston hankkimisen yhtiölle. TV-Tampere oli kymmenille nuorille koulutuspaikka. Yhtiön ohjelmia tehneet siirtyivätkin myöhemmin valtakunnallisille kanaville toimittajiksi, kääntäjiksi, ohjaajiksi ja kuvaajiksi. Sisättö myi yrityksen huhtikuussa 2000.


title: Seppo Sisättö

text: Sisättö toi vuoden 2004 alussa innovaatiojournalismin Suomeen työskenneltyään puolen vuoden ajan Fulbright-stipendiaattina Stanfordin yliopistossa Kaliforniassa. Tampereen yliopiston Journalismin tutkimusyksikössä toteutettiin vuosina 2005–2007 kaksivuotinen Tekesin rahoittama Innovaatiojournalismin tutkimus- ja koulutusohjelma, jonka koulutuskomponentin suunnitteli Seppo Sisättö ja tutkimuskomponentin tiedetoimittaja, valtiotieteen tohtori Erkki Kauhanen.


title: Seppo Sisättö

text: Sisättö on harrastanut radioamatööritoimintaa 1950-luvun lopulta lähtien ja hänen asematunnuksensa on OH1VR. Sisättö toimi vuosina 1987-1990 Suomen Radioamatööriliiton puheenjohtajana.


title: BMW 319

text: BMW 319 on vuosina 1934–1937 valmistettu automalli. 319-mallia valmistettiin yhteensä vain 6468 yksilöä. 319:n seuraaja vuonna 1937 oli BMW 320-malli.


title: BMW 319

text: Autolehdistö, esimerkiksi englantilainen "Motor Sport" -lehti kehui BMW 319:n ajo-ominaisuuksia sekä 319:n tehokkaamman urheilumallin suorituskykyä. 319 on vakaa ajettava mutkaisillakin teillä. Ohjaus toimii hyvin.


title: BMW 319

text: Etupyörissä on erillisjousitus. Edessä on poikittainen lehtijousi ja takana pitkittäiset lehtijouset. Kaikissa neljässä pyörässä on rumpujarrut. Sisustus on vaalea. Kojetaulun mittarit ovat valkopohjaiset kuten myös nappulat ja katkaisimet.


title: BMW 319

text: BMW 319:ssä on 1911 cm³ 6-sylinterinen rivimoottori. Tehoa on 33 kW /3750 r/min (eli 45 hv). 319:n urheilumallissa on moottorista otettu enemmän tehoa, 55 hv eli 40,5 kW. Vaihteita on neljä.


title: BMW 319

text: 319:n huippunopeus on noin 115-120 km/t. "Motor Sport" -lehden mittauksessa BMW 319 kiihtyi 16-80 km/t 15 sekunnissa ja 16-96 km/t 21 sekunnissa.


title: Metyylimalonyylikoentsyymi-A-mutaasi

text: Metyylimalonyylikoentsyymi-A-mutaasi on entsyymi, joka katalysoi (2R)-metyylimalonyylikoentsyymi-A:n eli -metyylimalonyylikoentsyymi-A:n reversiibeliä toisiintumista sukkinyylikoentsyymi-A:ksi ja vaatii koentsyymikseen B-vitamiinin johdannaisen kobamamidin eli adenosyylikobalamiinin. Entsyymiä esiintyy useissa eläimissä, bakteereissa ja arkeissa. Metyylimalonyylikoentsyymi-A on tärkeä entsyymi eräiden amino- ja rasvahappojen metaboliassa. Sen EC-numero on EC 5.4.99.2.


title: Metyylimalonyylikoentsyymi-A-mutaasi

text: Metyylimalonyylikoentsyymi-A-mutaasi on rakenteeltaan kahdesta samanlaisesta alayksiköstä koostuva heterodimeeri. Ihmisen entsyymin molekyylimassa on noin 144–145 kDa. Metyylimalonyylikoentsyymi-A-mutaasi on yksi kolmesta kobamamidia koentsyyminään hyödyntävistä entsyymeistä. Entsyymi sitoutuu kobamamidin koboltti-ioniin histidiiniaminohapon sivuketjun avulla syrjäyttäen koentsyymin bentsimidatsolirenkaan. Entsyymin aktiivisessa muodossa koboltti on hapetusluvulla +III.


title: Metyylimalonyylikoentsyymi-A-mutaasi

text: Metyylimalonyylikoentsyymi-A-mutaasin katalysoiman reaktion reaktiomekanismi on sikäli poikkeuksellinen, että se sisältää hiiliradikaalin muodostumisen. Kobamamidissa koboltin ja adenosyyliryhmän välinen kovalenttinen sidos on suhteellisen heikko, minkä vuoksi se katkeaa helposti. Katkeaminen tapahtuu homolyyttisesti siten, että koboltti-ioni pelkistyy hapetusluvulle + II ja muodostuu 5'-deoksiadenosyyliradikaali. Tämä radikaali on hyvin reaktiivinen ja irrottaa (2R)-metyylimalonyylikoentsyymi-A:n metyyliryhmältä protonin muodostaen uuden radikaalin ja 5'-deoksiadenosiinin. Tämä muodostunut radikaali syklisoituu muodostaen syklopropyloksiradikaalin, jonka jännittynyt rengasrakenne aukeaa muodostaen isomeerisen suoraketjuisen radikaalin. Tämä radikaali vastaanottaa protonin 5'-deoksiadenosiinilta muodostaen sukkinyylikoentsyymi-A:ta ja uuden 5'-deoksiadenosyyliradikaalin. Metyylimalonyylikoentsyymi-A-mutaasi kykenee katalysoimaan isomeroitumista toiseen suuntaan eli muodostamaan metyylimalonyylikoentsyymi-A:ta sukkinyylikoentsyymi-A:sta. Koska reaktiomekanismissa muodostuu hyvin reaktiivisia radikaaleja voi tapahtua sivureaktioita, joissa radikaalit reagoivat koentsyyminä toimivan kobamamidin kanssa. Tämä johtaa entsyymin inaktivoitumiseen. Kobamamidin biosynteesiin osallistuva adenosyylitransferaasi toimii metyylimalonyylikoentsyymi-A-mutaasin laskostumista ohjaavana saperonina.


title: Metyylimalonyylikoentsyymi-A-mutaasi

text: Metyylimalonyylikoentsyymi-A-mutaasin toiminnan häiriöitä ja niihin johtavia geenimutaatioita tunnetaan kaksi. Toimintahäiriöt voivat johtua joko itse entsyymin puutoksesta tai vajaavaisesta toiminnasta tai elimistön kyky syntetisoida koentsyyminä toimivaa kobamamidia B-vitamiinista on heikentynyt. Nämä häiriöt johtavat metyylimalonyylikoentsyymi-A-mutaasin osittaiseen tai täydelliseen aktiivisuuden laskuun. Tämän vuoksi metyylimalonyylikoentsyymi-A:n ja metyylimalonihapon pitoisuudet elimistössä kohoavat vaarallisen korkeaksi. Ensyymin toiminnan häiriöt havaitaan jo vastasyntyneillä lapsilla. Entsyymin puutos tai puutteellinen toiminta aiheuttaa neurologisia oireita, kuten kehitysvammaisuutta. Hoitamattomana tila johtaa kuolemaan. Mikäli toimintahäiriön aiheuttaa puutteellinen kobamamidin muodostuminen, voidaan sitä hoitaa B-vitamiinilisän avulla. Muissa tapauksissa hoitona on ruokavalio, jossa valiinin, isoleusiinin, treoniinin ja metioniinin saantia rajoitetaan, koska näiden aminohappojen aineenvaihdunnan tuloksena muodostuu metyylimalonyylikoentsyymi-A:ta.


title: Veynes

text: Veynes on kunta Kaakkois-Ranskassa Hautes-Alpesin departementissa Provence-Alpes-Côte d’Azurin alueella.


title: Veynes

text: Veynes on tärkeä rautatieliikenteen solmukohta Ranskan eteläisillä Alpeilla. Rautatieyhtiö PLM:n rakentama rautatie Marseillesta Veynesiin valmistui vuonna 1875. Seuraavaksi valmistuivat linjat Grenoble - Veynes vuonna 1878, Veynes – Briançon vuonna 1884 ja Veynes – Valence vuonna 1894. Tällöin kaupungista oli rautatieyhteys neljään ilmansuuntaan ja tätä yhteyttä kutsuttiin Veynesin tähdeksi ("Étoile de Veynes"). Kaupungissa on museo, jossa kerrotaan rautatien historiasta.


title: Standard Motor

text: Standard Motor Company on vuosina 1903–1963 toiminut brittiläinen autovalmistaja. Tehtaan perusti Reginald Walter Maudslay (1871–1934) Coventryssa 2. maaliskuuta 1903. Vuoden 1903 loppuun mennessä tehdas oli valmistanut kolme autoa. Työvoimaa oli aluksi vähän, mutta työntekijöitä palkattiin tehtaaseen lisää. Vuonna 1904 valmistui yksi auto joka kolmas viikko.


title: Standard Motor

text: Ensimmäisen maailmansodan aikana tehdas valmisti yli 1000 lentokonetta ilmavoimille. Vuonna 1919 autontuotanto käynnistyi jälleen.


title: Standard Motor

text: Toisen maailmansodan jälkeen Standardin tärkeimmät mallit olivat iso 2-litran moottorilla varustettu Vanguard (1948–), Ensign, Eight ja Ten (sekä Tenin loistomalli Standard Pennant).


title: Standard Motor

text: 1950-luvun lopulla pienet Standard-autot menettivät myyntiään Englannin markkinoilla.


title: Standard Motor

text: Talousvaikeuksiin joutunut Standard-yhtiö yhdistettiin Triumphiin, jolloin syntyi Standard-Triumph. Sen puolestaan osti vuonna 1960 Leyland Motors. Viimeinen Standard-auto, Ensign Deluxe -malli valmistettiin Englannissa toukokuussa 1963. Standard Vanguard puolestaan sai väistyä Triumph 2000:n tieltä.


title: Montmaur (Hautes-Alpes)

text: Montmaur on kunta Kaakkois-Ranskassa Hautes-Alpesin departementissa Provence-Alpes-Côte d’Azurin alueella. Se sijaitsee Dévoluyn ylängön laidalla. Kylässä on 1300-luvulta peräisin oleva linna "château de Montmaur". Se oli Ranskan vastarintaliikkeen linnoituksena toisen maailmansodan aikaan.


title: Standard Pennant

text: Standard Pennant on vuosina 1957–1960 valmistettu pieni neliovinen henkilöauto. Pennantia valmistettiin Englannissa kaikkiaan 42 910 autoyksilöä. Pennant on tavallisen Standard Ten -pikkuauton loistomalli. Moottori on sama, mutta varustelu on Pennantissa parempi. Kummankin mallin erikoisuus on alaslaskettava takaistuimen selkänoja - 1950-luvulla tämä oli uutuus.


title: Standard Pennant

text: Standard Pennantissa on nelisylinterinen nelitahtinen 948 cm³ bensiinimoottori. Teho 24 kilowattia /4500 r/min (DIN, 33 hv). Suurin vääntömomentti 62,8 Nm /2400 r/min.


title: Standard Pennant

text: Pennantille tyypillistä on kaksivärimaalaus, saatavana oli useita väriyhdistelmiä.


title: Standard Pennant

text: Pennantissa on neljä vaihdetta. Lisävarusteena oli saatavissa Laycock de Normanvillen valmistama ylivaihde sekä Standrive–automaattikytkin.


title: Standard Pennant

text: Standard Pennant oli niin kapea, että se rekisteröitiin Suomessa neljälle hengelle.


title: Standard Pennant

text: Standard Pennant Saloon maksoi Suomessa vuonna 1959 755 000 markkaa.


title: Luettelo pikkuplaneetoista: 437 001–438 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen 437001:stä ja päättyen 438000:een.
Kokonaisen luettelon löytää katsomalla Luettelo pikkuplaneetoista.


title: La Rochette (Hautes-Alpes)

text: La Rochette on kunta Kaakkois-Ranskassa Hautes-Alpesin departementissa Provence-Alpes-Côte d’Azurin alueella. Kunnan nähtävyys on erikoisen muotoinen kalliomuodostuma, jota kutsutaan nimellä "Napoleonin hattu."


title: Nick Robinson

text: Nicholas John Robinson (s. 22. maaliskuuta 1995 Seattle, Washington) on yhdysvaltalainen näyttelijä, joka on esiintynyt muun muassa televisiosarjassa "Melissa ja Joey" sekä elokuvissa "The Kings of Summer" (2013), "Jurassic World" (2015) ja "5. aalto" (2016).


title: Luettelo pikkuplaneetoista: 438 001–439 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen 438001:stä ja päättyen 439000:een.
Kokonaisen luettelon löytää katsomalla Luettelo pikkuplaneetoista.


title: Standard Ten

text: Standard Ten on monien eri Standard-autojen mallinimi vuosina 1906–1960. Nimi "Ten" viittaa verohevosvoimiin. Kaikkien mallien valmistaja oli brittiläinen autonvalmistaja Standard Motor Company.


title: Standard Ten

text: Suomessa tunnetuin on viimeisin Ten-malli, jota tuotiin myös Suomeen. Tätä Standard Ten -mallia valmistettiin vuosina 1954–1960 kaikkiaan 172 500 kappaletta. Pienestä koosta huolimatta ovia on neljä.


title: Standard Ten

text: Tenin loistomalli on Standard Pennant. Moottori on sama, mutta varustelu on Pennantissa parempi. Kummankin mallin erikoisuus on alaslaskettava takaistuimen selkänoja - 1950-luvulla tämä oli uutuus.


title: Standard Ten

text: Moottori on nestejäähdytteinen 4-tahtinen 4-sylinterinen 948 cm³ rivimoottori, teholtaan 24 kW /4500 r/min (DIN, 33 hv, epätarkka SAE-bruttoteho 27 kW), vääntömomentti 62,8 Nm /2400 r/min.


title: Standard Ten

text: Ten on takavetoinen. Vaihteita on neljä. Lisävarusteena oli saatavissa ylivaihde, joka toimii kolmen vaihteen kanssa eli tällöin vaihteita on jopa seitsemän.


title: Standard Ten

text: Autolehden koeajossa Standard Ten kiihtyi 0-50 km/t 8,6 sekunnissa, 0-80 km/t 21,6 sekunnissa ja 0-100 km/t 46,3 sekunnissa. Suorituskyky on heikko.


title: Standard Ten

text: Jarrut ovat tehokkaat.


title: Standard Ten

text: Standard-autoja toi Suomeen Korpivaara Oy. Standard Ten maksoi 700 000 markkaa vuonna 1959. Ylimääräisestä tilapäisestä autontuontiverosta johtuen Standard Ten maksoi edellisenä vuonna 1958 enemmän eli 787 000 markkaa.


title: Standard Ten

text: Tenistä on myös farmariversio Standard Ten Companion.


title: Pasi Aikio

text: Pasi Aikio on suomalainen muusikko. Hän on soittanut rumpuja mm. Electric Blue Peggy Sue and the Revolutionions from Mars, Rastas, The Blaster Master ja J.A. & Alamäki -yhtyeissä. Hän on lastenmusiikkiyhtye Taskumattien kitaristi-laulaja ja biisien tekijä.


title: Fernando DDI

text: Fernando Luiz de Oliveira Valença (s. 8. maaliskuuta 1981 Garanhuns) on brasilialainen beachfutispelaaja, joka edustaa Brasilian beachfutismaajoukkuetta ja venäläistä Lokomotiv Moskovaa. Pelipaikaltaan 182 senttimetriä pitkä ja 82 kilogrammaa painava Fernando DDI on puolustaja.


title: Fernando DDI

text: Fernando DDI on pelannut Brasilian paidassa kaksissa MM-kilpailuissa, vuosina 2013 ja 2015. Vuoden 2013 MM-kilpailuista Tahitilta hän saavutti pronssia.


title: Fernando DDI

text: Fernando DDI on pelannut venäläisessä Lokomotiv Moskovassa vuodesta 2014 alkaen. Sitä ennen hän on edustanut kotimaansa seurojen lisäksi portugalilaista Sporting CP:tä ja toista venäläisseuraa Krylja Sovetovia. Kotimaansa Corinthiansin kanssa Fernando DDI saavutti seurajoukkueiden maailmanmestaruuden vuonna 2013.


title: Ari Eldon

text: Ari Eldon Jónsson (s. 1969) on islantilainen basisti ja kitaristi. Hän on soittanut islantilaisessa post-punk yhtyeessä Bless. Suomessa hän on soittanut mm. yhtyeissä Rastas, Brüssel Kaupallinen ja Natisuta Hetekata. Hänen veljensä Þór Eldon soitti islantilaisessa The Sugarcubes -yhtyeessä.


title: Todistusaineisto

text: Todistusaineisto on oikeudenkäynneissä se aineisto, johon tuomari saa perustaa ratkaisunsa. Yleensä oikeudenkäynneissä asianosaiset nimeävät todisteet ja ratkaisu tehdään niiden perusteella. On olemassa kuitenkin inkvisitorisia prosessimuotoja, joissa tuomari voi itse nimetä todisteita ja hankkia sellaisia.


title: Todistusaineisto

text: Suomessa riita- ja rikosasioissa yleisissä tuomioistuimissa asianosaiset eli kantaja ja vastaaja nimeävät todisteet harvinaisia poikkeustilanteita lukuun ottamatta (esimerkiksi syytetyn mielentilatutkimus). Hallintolainkäytössä on sen sijaan yleisemmin mahdollista, että hallinto-oikeus itse hankkii selvityksiä ja lausuntoja, jotka otetaan asiaa ratkaistaessa huomioon.


title: Todistusaineisto

text: Suomen oikeudenkäymiskaaren 17 luvun mukaan todisteet jakaantuvat suulliseen todisteluun, katselmuskohteisiin, kirjallisiin todisteisiin ja asiantuntijalausuntoihin. Jako voidaan tehdä myös henkilötodisteluun ja reaalisiin todisteisiin. Asiantuntijatodistelu on tässä jaottelussa henkilötodistelua.


title: Todistusaineisto

text: Suullinen todistelu jakaantuu asianosaisten ja todistajien kertomuksiin. Todisteena voidaan huomioida myös asianosaisen käytös, esimerkiksi estetön poissaolo, kertomuksen muuttuminen tai selityksen antamatta jättäminen.


title: Todistusaineisto

text: Kirjallisten todisteiden osalta todisteen muodostaa teksti, joka on jollakin alustalla; paperilla tai sähköisessä tiedostossa. Katselmuskohteita ovat esimerkiksi valokuvat, videotallenteet ja esineet. Katselmus voidaan tehdä myös paikkaan: esimerkiksi kiinteistölle tai asuntoon. Asiakirja voi olla sekä kirjallinen todiste että katselmuskohde, jos sen perusteella halutaan todistaa paitsi sen tekstisisältöä myös laatijan käsialaa tai asiakirjassa olevia sormenjälkiä taikka tahroja.


title: Todistusaineisto

text: Asiantuntijalausunnot voivat olla joko kirjallisia tai suullisia. Niissä on kyse asiantuntijan selostamista kokemussäännöistä eikä niinkään kyseisen asiantuntijan omista havainnoista.


title: Todistusaineisto

text: Laissa on säädetty todistamiskielloista. Tällöin tuomioistuin ei saa hyväksyä kyseistä todistetta todistusaineistoon. Todistamiskielto voi koskea tiedon sisältöä, hankintatapaa taikka todistajan henkilöä. Esimerkiksi pappi ei saa todistaa rippisalaisuudesta eikä kukaan tuomioistuimen neuvottelusalaisuudesta.


title: Ahlstrom-Munksjö

text: Ahlstrom-Munksjö Oyj on suomalainen, globaalisti toimiva pörssiyritys, joka valmistaa kuitupohjaisia materiaaleja. Ahlstrom-Munksjö syntyi 1. huhtikuuta 2017 Ahlstrom Oyj:n ja Munksjö Oyj:n yhdistyessä.


title: Ahlstrom-Munksjö

text: Ahlstrom-Munksjön tuotteisiin kuuluvat muun muassa koristepaperit, suodatinmateriaalit, irrokepohjapaperit, hiomapaperien pohjapaperit, erikoiskuitukankaat, sähkötekniset eristepaperit, lasikuitumateriaalit, elintarvikkeiden pakkaukset ja etiketit, teippimateriaalit, terveydenhuollon kankaat ja lääketieteen diagnostiikkamateriaalit. Yli 90 prosenttia Ahlström-Munksjön kuituvalmisteista tehdään uusiutuvista kuiduista.


title: Ahlstrom-Munksjö

text: Kuitupaperiyhtiö Ahlstrom ja erikoispaperivalmistaja Munksjö tiedottivat vuoden 2016 lopulla yhdistymisestään, joka toteutettiin Ahlstrom Oyj:n sulautumisella Munksjöhön. Jo aiemmin vuonna 2013 Munksjö oli ostanut Ahlstromilta sen erikoispaperitoiminnot. Alustavasti uuden yhtiön nimeksi valittiin Ahlstrom-Munksjö, ja sen kotipaikaksi tuli Suomi pääkonttorin sijaitessa Tukholmassa. Ensisijaiseksi listautumispaikaksi yhtiö valitsi Helsingin pörssin rinnakkaislistautumisen ollessa Tukholman pörssissä. Omistusrakenteeltaan Ahlstrom-Munksjöstä tuli vahvasti suomalainen suurimman omistajan ollessa sijoitusyhtiö Ahlström Capital. Ahlstrom-Munksjön toimitusjohtajaksi nimitettiin Munksjön toimitusjohtaja Jan Åström ja hallituksen puheenjohtajaksi puolestaan Ahlström Capitalin toimitusjohtaja Hans Sohlström.


title: Ahlstrom-Munksjö

text: Hans Sohlström valittiin loppuvuodesta 2017 yhtiön uudeksi toimitusjohtajaksi Jan Åströmin oltua jäämässä eläkkeelle. Sohlström aloitti tehtävässä huhtikuussa 2018. Samalla yhtiö päätti siirtää pääkonttorinsa Suomeen syksyn 2018 aikana.


title: Ahlstrom-Munksjö

text: Ahlstrom-Munksjö tiedotti ostavansa yhdysvaltalaisen Expera-yhtiön 526 miljoonan euron kauppahintaan. Yrityskauppa julkistettiin heinäkuussa 2018 ja se on tarkoitus toteuttaa vuoden loppuun mennessä. Ahlstrom-Munksjölle kaupan arvioitiin tuovan noin kolmanneksen lisää liikevaihtoa ja samalla kasvattavan yhtiön asemaa Yhdysvalloissa, jossa Experalla on neljä paperitehdasta ja kaksi sellutehdasta.


title: Ahlstrom-Munksjö

text: Ahlstrom-Munksjö on markkinajohtaja maailmanlaajuisesti tai alueellisesti usealla toimialueellaan: yhtiö johtaa maailmanlaajuisesti moottorisuodattimissa, hiekkapaperin taustapaperissa, sähköteknisissä eristepapereissa, pergamenttityyppisessä leivinpaperissa sekä teipeissä. Irrokepaperissa ja koristepaperissa se on Euroopan markkinajohtaja ja teepusseissa maailmanlaajuisesti toisella sijalla. Yhtiö toimii Euroopassa, Pohjois- ja Etelä-Amerikassa sekä Aasiassa. Suurin osa tuotantolaitoksista sijaitsee Euroopassa.


title: Ahlstrom-Munksjö

text: Ahlstrom-Munksjöllä on asiakkaita muun muassa autoteollisuudessa, huonekalujen valmistuksessa, rakennusteollisuudessa, terveydenhuollossa ja energiateollisuudessa sekä elintarvike- ja juomateollisuudessa.


title: Ahlstrom-Munksjö

text: Ahlstrom-Munksjön viisi suurinta osakkeenomistajaa (tilanne 30.9.2018):


title: Thai (kissa)

text:
Thai on kissarotu, ns. vanhanajan siamilainen. Rotu sai alkunsa 1950–luvulla, kun muutamat kasvattajat ympäri maailmaa jatkoivat vanhaa tyyppiä olevien siamilaisten kissojen kasvattamista. Nykyiset siamilaiset on siis jalostettu toiseen suuntaan.
Thai-kissan tunnistaa sen pyöreämmästä pään muodosta, hieman kiilamaisesta kuonosta, siamilaiselle tyypillisestä naamiokuvioinnista, sekä hyvin lyhyestä turkista. Sen silmät ovat aina siniset. Pyöreän pään vuoksi näitä vanhoja siamilaisia kutsuttiinkin joskus — ehkä vielä nykyäänkin — "omenapäiksi".


title: Tahitin beachfutismaajoukkue

text: Tahitin beachfutismaajoukkue (lempinimeltään "Tiki Toa", ) edustaa Tahitia beachfutiksen kansainvälisissä otteluissa. Joukkuetta hallinnoi Tahitin jalkapalloliitto ja se kuuluu OFC:hen ja FIFA:an. Tahitin maajoukkue kilpaili ensimmäistä kertaa MM-kilpailuissa vuonna 2011 Ravennassa. Vuoden 2015 MM-kilpailuissa Espinhossa Tahiti selviytyi finaaliin, jonka se hävisi isäntämaa Portugalille 5-3.


title: Tahitin beachfutismaajoukkue

text: Maajoukkueen päävalmentajana toimii Tehina Rota ja kapteenina Raimana Li Fung Kuee.


title: Tahitin beachfutismaajoukkue

text: Tahitin pelaajat vuoden 2015 MM-kilpailuissa, joista joukkue saavutti hopeaa.


title: Bé Martins

text: Bernardo Barral Martins Santos (taiteilijanimeltään "Bé Martins", joskus myös pelkkä "Bé" tai "Bernardo Santos", s. 29. joulukuuta 1989) on brasilialaissyntyinen portugalilainen beachfutispelaaja, joka edustaa Portugalin beachfutismaajoukkuetta ja SC Bragaa. Pelipaikaltaan 172 senttimetriä pitkä ja 60 kilogrammaa painava Bé on pelipaikaltaan laitapelaaja.


title: Bé Martins

text: Bé voitti Portugalin kanssa kultaa vuoden 2015 MM-kotikisoista Espinhosta. Bé teki turnauksessa kolme maalia. Samana vuonna hän saavutti Portugalin kanssa pronssia myös Euroopan kisoista Bakusta. Bé on edustanut portugalilaista SC Bragaa vuodesta 2014 lähtien. Aiemmin hän on edustanut muun muassa synnyinmaansa Brasilian Corinthiansia ja Flamengoa.


title: Bé Martins

text: Bén kaksoisveli Léo Martins pelaa myös Portugalin maajoukkueessa ja oli mukana voittamassa MM-kultaa 2015.


title: Muret

text: Muret on kunta Lounais-Ranskassa Haute-Garonnen departementissa Midi-Pyrénées'n alueella. Kaupungin nähtävyyksiä on 1100-luvulta peräisin oleva Saint-Jacques’n kirkko. Sen rakennuttivat kaupungissa asuneet Comminges’n kreivit.


title: Muret

text: Keksijä ja ilmailualan pioneeri Clément Ader oli kotoisin Muret'n kaupungissa. Siellä on myös hänelle omistettu museo.


title: Charing Cross

text: Charing Cross on Strand- ja Whitehall-katujen sekä Cockspur Streetin risteyskohta Lontoon keskipisteessä Trafalgar Squaren eteläpuolella. Se on saanut nimensä paikalla sijainneen Eleonooran ristin mukaan. Ristin paikalla on vuodesta 1675 seissyt Kaarle I:n ratsastajapatsas. Uusi risti pystytettiin vuonna 1865 Charing Crossin rautatieaseman eteen.


title: Charing Cross

text: Liikennemäärät Charing Crossin alueella ovat suuria: esimerkiksi läheisellä Northumberland Avenuella kulkee ruuhka-aikana yli 1 400 ajoneuvoa tunnissa. Charing Cross Road alkaa St Martin-in-the-Fieldsin kohdalta ja jatkuu noin kilometrin päähän Oxford Streetille.


title: Charing Cross

text: Charing Crossin lähellä on kaksi metroasemaa: Charing Cross ja Embankment.


title: Antiikin urheilu

text: Antiikin urheilu tarkoittaa antiikin aikakaudelle sijoittuvaa urheilua. Urheilu on syntynyt metsästys- ja sotataitojen ylläpitämiseksi, mutta varsin pian siitä on tullut myös vapaa-ajan viihdettä. Erilaiset kilpailut ja pelit kehittyivät itse asiassa jo ennen antiikkia, mutta antiikin aikakaudella niistä tuli entistä olennaisempi osa kulttuuria ja yhteiskuntaa.


title: Antiikin urheilu

text: Etenkin antiikin Kreikassa urheilu on ollut jokaiselle vapaalle miehelle itsestäänselvyys ja hyve. Urheilulla oli merkittävä rooli kreikkalaisessa kauneusihanteessa, sivistyksessä ja yhteiskuntajärjestyksessä. Suurimpien urheilukilpailujen ajaksi jopa sodat taukosivat, ja menestyneet urheilijat olivat kuuluisuuksia. Rooman valtakunnan myötä urheilusta tuli lähinnä ammattilaisten pyörittämää viihdettä katsomoissa istuvalle kansalle.


title: Antiikin urheilu

text: Yksi ensimmäisistä urheilumuodoista on ollut metsästys. Ruuan hankintaa varten metsällä lähtijöiden tuli olla hyvässä fyysisessä kunnossa, mitä harjoiteltiin töiden ohessa. Myös keihään ja myöhemmin jousen käyttöä tuli harjoitella. Ihmisen asettuessa aloilleen viljelemään maata, tuli metsästäjistä siihen erikoistut ammattikunta. Metsästystaitoja pidettiin yllä kilpailuilla, joista muodostui tärkeä ajanviete sekä myös tapa arvioida yksilöiden paremmuutta.


title: Antiikin urheilu

text: Varhaisimmat todisteet urheilemisesta huvin tai uskonnon vuoksi on löydetty Lähi-Idästä ja muinaisesta Egyptistä eli hedelmällisen puolikuun alueelta. Todisteet sijoittuvat ajalle 3000 eaa. Egyptiläiset seinämaalaukset kertovat niin rahvaan kuin eliitinkin harrastaneen pelejä ja urheilua. Urheilu lienee levinneen Egyptistä Kyprokselle ja Kreetalle.


title: Antiikin urheilu

text: Egyptiläisten suosituin urheilulaji oli voimistelu. Todennäköisesti urheilusta kehittyi Kreetalla minoalaisen kulttuurin myötä enemmän kilpailumaista ja säännönmukaisempaa. Yksi kadonnut urheilulaji on minoalainen härkähyppy, jossa voimistelijan oli ilmeisesti tartuttava hyökkäävää härkää sarvista ja hypätä tämän selkään ja siitä edelleen härän taakse. Kuvien perusteella sekä miehet että naiset urheilivat Kreetalla. Voimistelulajien lisäksi harrastettiin alkeellista nyrkkeilyä ja painia.


title: Antiikin urheilu

text: Minoalaista kulttuuria seurannut sotaisampi mykeneläinen kulttuuri kehitti urheilulajeja sotilaiden kouluttamiseksi. Ensimmäiset todisteet juoksukilpailuista ovat 1200-luvulta eaa. ja niiden lisäksi on järjestetty hevosajoja ja kamppailulajeja. Mykeneläisten jälkeen alkoivat niin sanotut Kreikan pimeät vuosisadat, joiden ajalta ei ole säilynyt historiallisia lähteitä.


title: Antiikin urheilu

text: Useimpien antiikin lähteiden mukaan ensimmäiset olympialaiset järjestettiin 776 eaa. mikä ei kuitenkaan todista ettei erilaisia kisoja olisi ollut jo aiemmin. Vuosi 776 eea. lieneekin tulleen valituksi koska tarinoiden mukaan sofisti Hippias kykeni luettelemaan kaikki olympiavoittajat kyseiseen vuoteen saakka. Kreikkalaiset oppivat urheilun todennäköisimmin mykeneläisiltä, ja harrastivat sitä useissa eri muodoissa. Kreikkalainen kilpailuvietti näkyy muun muassa Homeroksen eepoksissa Ilias ja Odysseia, joissa on useita viitteitä urheilusta ja kilpailemisesta, jotka sijoittuvat perimätiedon mukaan 1100-luvulle eaa.


title: Antiikin urheilu

text: Aluksi urheilusta kilpailtiin lähinnä uskonnollisten juhlien yhteydessä. Esimerkiksi olympialaisissa alun perin sai urheilla vain yhtenä päivänä muiden päivien ollessa pyhitettyjä uskonnollisille menoille. Vähitellen urheilun rooli ja kisapäivien määrä kasvoi ja juhlien pääpaino siirtyi niihn, mutta eri kilpailuja järjestettiin edelleen jumalten kunniaksi. Lopulta juuri pakanallisen perinteen takia olympialaiset kiellettiin vuonna 393.


title: Antiikin urheilu

text: Antiikin kreikkalaisille urheileminen oli hyve, jota jokaisen vapaan kreikkalaisen odotettiin harrastavan. Urheilu ja ruumiista huolehtiminen olivat osa kreikkalaisten kauneusihannetta, johon kuului sopusuhtainen ja kiinteä lihaksisto. Fyysinen suorituskyky oli osa kasvatusta ja yleissivistystä. Urheilu oli myös hajanaisille kaupunkivaltioille elinehto, sillä toistuvissa sodissa oli sotaväen oltava hyvässä kunnossa. Urheilulla oli myös uskonnollinen ulottuvuus ja kreikkalainen uskoi palvelevansa jumalia tuomalla heille kunniaa urheilukisoissa.


title: Antiikin urheilu

text: Poliittisesta hajanaisuudesta huolimatta kreikkalaisilla oli yhtenäinen kulttuuri, johon vahvasti kuului kilpaileminen toisiaan vastaan. Kaupunkivaltiot rakensivat stadioneita ja gymnasioita, joissa oletusarvoisesti nuoret miehet harjoittelivat ja urheilivat kilpailemista varten. Kreikkalaisten naapurikulttuurit eivät urheilleet, mikä vahvisti kreikkalaisten mielikuvaa barbaareista. Menestys urheilukilpailuissa toi mainetta ja kunniaa kreikkalaiselle. Voittajat seppelöitiin ja heidän kotikaupunkinsa kuulutettiin voittajan nimen yhteydessä. Menestyneistä urheilijoista tuli kuuluisia ja olympiavoittajille oli luvassa etuuksia ellei jopa täysi elätys kotikaupungissaan.


title: Antiikin urheilu

text: Olympian kisat olivat antiikin Kreikan vanhimmat, suurimmat ja tärkeimmät kisat. Ne järjestettiin neljän vuoden välein nimensä mukaisesti Olympiassa. Pienempiä paikallisia kisoja oli useita vuosittain. Kolme muuta suurta urheilukilpailua olivat 2–4 vuoden välein järjestetyt Python, Isthmian ja Nemean kisat. Neljää suurinta kisaa kutsuttiin nimellä pyhiksi kilpailuiksi tai seppelekilpailuiksi, jotka myöhemmin saivat nimen panhelleeniset kisat. Kreikan jouduttua roomalaisten valtaan ryhmään liitettiin vielä Aktionin kisat. Olympian kisat johtivat myös kreikkalaisen ajanlaskun muodostumiseen. Joka neljäs vuosi järjestetyt kisat aloittivat aina uuden neljän vuoden ajanjakson, olympiadin.


title: Antiikin urheilu

text: Suurimmat kilpailut järjestettiin pyhillä mailla ja olivat siten puolueettomia maaperiä pirstaleisessa kaupunkivaltioiden Kreikassa. Kilpailupaikat olivat maantieteellisesti hieman syrjässä, minkä vuoksi edes parhaimmat urheilijat eivät matkustaneet jokaiseen suureen kilpailuun. Olympian kisojen ajaksi julistettiin Kreikkaan kahden kuukauden olympiarauha, jonka aikana ei saanut käydä kisoja häiritseviä sotia. Rauha ei siis käsittänyt kaikkea sodankäyntiä, mutta usein monet kaupunkivaltiot solmivat kisojen ajaksi aselepoja.


title: Antiikin urheilu

text: Paikallisesti järjestetyistä palkintokisoista Panathenaia-kisat olivat suurimmat. Palkintokisoissa menestyneille oli luvassa rahanarvoinen palkkio ja esimerkiksi Panathenaiassa palkkiot maksettiin oliiviöljynä. Yksittäisiä palkintokisoja saatettiin järjestää esimerkiksi voittoisan sotaretken päätteeksi tai erityisen juhlan vuoksi. Toistuvia palkintokisoja tunnetaan satakunta. Tunnetuimpia näistä ovat Delia- ja Gymnopaidiai-juhliin liittyneet kilpailut sekä naisille tarkoitetut Heraian kisat.


title: Antiikin urheilu

text: Antiikin Kreikassa arvostettiin etenkin yksilölajeja, joissa yksilön saavutukset ja suoritukset olivat selkeästi mitattavissa. Myös muutamia joukkuelajeja ja pallopelejä oli olemassa ja niissä myös kilpailtiin. Arvostetuimpa urheilulajeja olivat kuitenkin juoksu, paini ja kamppailulaji pankration.


title: Antiikin urheilu

text: Tyypillisimmät juoksukilpailun matkat olivat stadionin juoksu, kahden stadionin juoksu eli diaulos ja pitkänmatkanjuoksu dolikhos. Yhden stadionin mitta vaihteli paikkakunnittain: Ateenalainen stadionin matka oli 184,3 metriä, kun taas Olympiassa se oli 192,3 metriä. Juoksijat kilpailivat alastomina ilman kenkiä hiekkaradalla. Harvinaisempia juoksulajeja ovat olleet asejuoksu eli hoplitodromos täydessä sotavarustuksessa sekä rituaalinen soihtuviesti, jossa on kannettu palavaa soihtua jostakin kaupungista temppeliin.


title: Antiikin urheilu

text: Keihään- ja kiekonheitot ovat vanhoja urheilulajeja. Niissä tarkasteltiin nimenomaan sitä kuka urheilija sai heitettyä keihään tai kiekon pisimmälle. Näiden lisäksi paikallisissa kisoissa on joskus heitetty moukaria. Hyppy eli halma on ollut vähemmän suosittu urheilulaji. Tarkkaa tietoa hyppäämisestä ei ole säilynyt tähän päivään, mutta pituus- ja korkeushypyn tapaisia lajeja on kuvattu taiteessa. Hypyssä sai käyttää apunaan käsipainoja, joiden avulla oikein käytettynä hyppääjä sai hieman etua.


title: Antiikin urheilu

text: Suosittuja kamppailulajeja olivat pankrationin lisäksi kreikkalainen paini ja nyrkkeily.


title: Antiikin urheilu

text: Lajeista luotiin myös kokonaisuus viisiottelu, jossa juoksun, pituushypyn, keihäänheiton, kiekonheiton ja painin yhteenlaskettu tulos laskettiin. Lajeja ei pisteytetty, vaan voittaja määriteltiin painissa, jossa aiempien lajien parhaat kohtasivat.


title: Antiikin urheilu

text: Pallopelejä ei varsinaisissa kisoissa oikeastaan nähty. Kreikkalaiset kuitenkin kehittivät useita eri pallopelejä, joita harrastettiin vapaa-ajalla, mutta välillä myös niissäkin kilpailtiin. Pallopelejä harrastettiin yhteiskuntaluokasta ja iästä riippumatta. Pallot tehtiin lasimassasta, nahkasta, kangaskuiduista tai täytetyistä eläimen virtsarakoista. Tunnettuja pallopelejä ovat muun muassa harpaston, episkyros ja mailapeli keretizein. Näistä harpaston levisi myös Roomaan ja etenkin sotilaiden mukana roomalaistunut harpastum levisi eri puolille valtakuntaa.